text:
ORANJESTAD, Aruba: Presidente di Stichting Fundacion Lotto pa Deporte (Aruba Lottery), Sr. Di-Stefano Wernet RA a haci un bishita di trabou na Centro Deportivo Betico Croes pa mira con ta andando cu e verfmento di e facilidad. Esaki ta un cooperacion entre Aruba Sport Unie y Lotto pa duna un bon “face lift” na e edificio na e compleho deportivo situa na Santa Cruz. E projecto aki pa e bario di Santa Cruz ta conta cu e apoyo di nos Ministro di Deporte Dr. Alex Schwengle.
Mantencion ta hopi importante y ta hopi costoso, segun Sr. Di-Stefano Wernet RA. Pe motibo aki mester ta cauteloso pa ora di traha diferente compleho deportivo y despues no ta haci uzo di dje constantemente. Asina aki no lo tin suficiente placa pa mantene. El a indica cu traha ta uno, pero mantencion ta dos. P’esey Lotto a renegocia e contract cu e Canadesnan y a cera acuerdo dia 6 di Januari 2017 pa por haya mas fondo.
Lotto a logra haya mas placa y un structura miho di “fee” cu mester paga na e Canadian Bank Note pa nan servicio. Esaki ta motibo pakico Lotto a haya mas placa pa inverti den deporte y semper ta corda riba e facilidadnan deportivo. “Nos tin cu tene cuenta tambe cu e ley di Catochi pa fortifica y asina Lotto por haya mas forsa y por sigui inverti”.
Ta necesario pa mantene e facilidadnan debidamente y delaster biaha cu Centro Deportivo Betico Croes a ricibi un verf tabata 10 aña pasa. Esaki a pone cu e momento a yega pe centro deportivo ricibi un man di verf un biaha mas.
Presidente di ASU, Gerrald Franca a duna di conoce cu mester a drech’e pa asina haci e luga agradabel pe publico, specialmente pe atletanan. Mientras cu nan ta ocupa cu esaki, na mes momento ASU ta mirando mas mantencion cu mester tuma luga pa asina mehora pe actividadnan cu ta keda teni den e centro deportivo.
E idea di ASU semper ta pa promove deporte den maximo forma, di cual deporte ta na alcance di tur mucha di Aruba. Di e forma cu tur mucha por haci deporte, pasobra no ta cuestion cu deporte ta pa un par of algun mucha. ASU ta ocupa cu esey, unda cu nan ta studiando diferente Proyecto pa mehora e comunicacion entre federacionnan y publico en general.
Aworaki tin 33 federacion activo, cual tin 2 pa 3 ta clubnan ainda. E trabou cu tambe ta hopi importante ta e entendimento cu mester existi entre e federacionnan internamente. Esaki ta algo hopi importante pe desaroyo. Na momento cu keda cla cu e verfmento di e luga, esaki lo dun’e un aspecto hopi agradabel specialmente ora cu un hende yega y por mira y sinti de nan curason cu di berdad tin algo ta sosodiendo den mundo di deporte.
Stichting Fundacion Lotto pa Deporte ta moviendo debidamente y a yuda ASU cu e Proyecto aki. “Nos ta hopi satisfecho y hopi contento como directiva cu nos a haya e facilidad asina pa por a haci e proyecto agradabel pe hende general”, el a termina bisando.


c: text/html

text:
26 Sep Kontinuashon di proyekto ‘Huntu Grandi den mi Bario’
Den yanüari 2018 Fundashon Birgen di Rosario i Fundashon Nos Ansiano Foster Plan a lansa e proyekto ‘Huntu Grandi den mi Bario’. Grandinan for di 60 aña ku ta biba den barionan Wishi, Marchena, St. Helena, Welgelegen i bisindario por partisipá na diferente aktividat ku ta tuma lugá tur djaweps for di 9 or di mainta te ku 5 or di atardi den Hòfi Wayaká.
Ku sosten finansiero di Samenwerkende Fondsen Cariben e tremendo proyekto aki por kontinuá! Nan ta kontribuí ku e meta pa saka grandinan for di nan isolashon i pa stimulá nan partisipashon den komunidat.

robotstxt: allowed

filter: keep


text:
Ombudsman ta rekomendá pa traha un instrukshon di trabou pa aksidentenan den kua tin ún partido só inbolukrá.
Shofùr di un outo di hür a sali heridá for di un aksidente di outo na Boneiru. Den e aksidente no tabatin otro persona envolví. Doño di e kompania ku a verhür e outo, a bai polis pa pidi e prosès verbal. Entre otro e tabata ke sa ken tabata stür i si e persona ei tabata bou di influensha di alkohòl. E tabatin mester di e prueba akí pa su seguro.
Falta di prosès verbal
A manda e doño dj’aki pa’ya algun biaha. Al final a sali na kla ku no tabatin un prosès verbal. Esaki nunka a wòrdu trahá. E doño di e outo tabatin mester di esaki pa e kaso – ku lo a tuma lugá na Hulanda - kontra e hürdó.
Keho
E doño a entregá un keho serka Nationale ombudsman. Ta trata di e echo ku e no a risibí e prosès verbal. Tambe el a keha pasó KPCN no a tèst si e shofùr tabata bou di influensia di alkohòl. E no tabata di akuerdo tampoko ku e manera kon KPCN a trat’é.
Konseho i rekomendashon
Nationale ombudsman ta konkluí ku KPCN no a tuma e doño di e outo na serio. E defensor di pueblo ta haña ku KPCN mester a traha un prosès verbal. Komo ku nan no a hasi esaki, anto tampoko nan a hasi un tèst di alkohòl, ombudsman ta haña ku e doño tabatin ménos prueba pa mustra hues.
Ombudsman ta rekomendá pa traha un instrukshon di trabou pa aksidentenan di tráfiko.
>Riba e página aki bo por lesa e raport na hulandes.


text:
PA MEDIO DI TRAINING Y WORKSHOPHHA CODE TA SIGUI DUNA BALOR NA TUR MIEMBRO DI E PROGRAMA E siman aki, A.T.A. a lansa e promer webinar di un series di webinar pa e partnernan di e conocido Health & Happiness Code – HH Code.
E prome webinar cu a tuma luga a wordo duna door di profesionalnan unda a comparti nan conocemento y experiencia pa asina por amplia y brinda mas informacion riba topiconan relevante pa e miembro(nan). E webinar specifico aki a toca e tema di “Google my Business” y tambe a brinda tips and tricks pa cu e diferente median di “Social Media” cu por wordo uza actualmente.
Den e webinar a brinda splicacion con un compania por tuma control di nan google page y asina bira mas visibel riba un plataforma asina importante den e mundo turistico.E webinar a wordo brinda na tur partner cual a registra pa oportunidad aki.
Pa esnan cu no por a atende e webinar e link cu un recording si e webinar a wordo manda per email. Pa persona of compania cu lo kier ricibi esaki alsnog por email nos na healthcode@aruba.com cu e rekisito aki y lo manda e link concerni. Alavez A.T.A. ta informa cu lo tin mas webinar na caminda cu sigur lo ta valioso pa bo compania.
E proximo webinar lo toca e tema di “Content writing”. HHCode kier invita tur hende pa keda pendiente di nan email, pa asina por atende e proximo webinars, y crea mas balor pa bo compania.Aruba Health & Happiness Code ta percura pa e siguridad di nos localnan como tambe nos bishitantenan ta keda garantisa. Pa mas informacion di e programa interesante aki por manda un email na healthcode@aruba.com


text:
Atvertensia pa tsunami despues di temblor fuerte banda di Papoea-Nieuw-Guinea.
Den besindario di Papoea-Nieuw-Guinea, ta tin un temblor pisá ku un magnitut di 8.0. Outoridatnan a saka un atvertensia pa tsunami pa tur e islanan den besindario.
Kostanan di Indonesia, Papoea-Nieuw-Guinea, islanan Salomon, Nauru, Kosrae, Vanuatu, Chuuk i Pohnpei, lo mester tene kuenta e siguiente tres ora ku olanan hopi altu. Asina e Instituto Pasífiko pa avertensianan di tsunami a partisipá. E sismo a tuma lugá riba e isla Bougainville, ku ta keda 47 kilometer na wèst di Arawa. Na e partinan litoral di Papoea-Nieuw-Guinea, Islanan Salomon i e islanan rondó tin posiblidat pa olanan di 0.3 te 1 meter.


text:
Den cuadro di aumenta presencia di UNESCO su programa di Ciencia Natural y Oceanico den Caribe Hulandes en particular Aruba, Minister di Finansa y Cultura tabata tin bishita di dr. Jean-Paul Ngome Abiaga y dr. Marck Oduber. Señor Ngome ta hefe di e programa di Ciencia Natural y Oceanico pa UNESCO den Caribe y ta hefe interino di IOCARIBE. IOCARIBE ta e oficina regional di e Comision Oceanografico Intergubermental di UNESCO (COI), cu ta responsabel pa e area di Merka te Brazil, incluyendo Caribe. Señor Oduber a acompaña señor Ngome como liaison di Ciencia pa UNESCO Aruba. Fuera di e reunion cu Ministerio di Finansa y Cultura, señor Ngome a reuni cu Gobernador, Minister Ursell Arends, Minister Geoffrey Wever, Presidente di Parlamento, hefe di commission Parlamentario di Medio Ambiente, hefe commission Parlamentario di SDG y diferente departamentonan y instancianan di Aruba.
Diferente topiconan relaciona cu COP27, COP15 y e UN Water Conference relaciona cu UNESCO su programanan a wordo discuti. Adicional a sondia e posibilidadnan pa UNESCO yuda Aruba den diferente topiconan relaciona cu Ciencia Natural. A sondea tambe e posibilidad pa Aruba bira anfitrion di e reunion regional intergubermental di IOC-UNESCO den 2023. Den e tipo di encuentronan asina ta discuti diferente temanan regional urgente relaciona cu ciencia di lama, incluyendo maneho di areanan costera, planificacion spacial maritimo y ta brinda oportunidad pa adapta e plan regional pa ciencia di lama den cuadro di decada Oceanico di Nacionan Uni.
Señor Ngome a aplaudi Aruba su intencion pa aumenta e parke-nan marino. E intencion ta pa sondea e posibilidad pa obtene e nominacion di UNESCO pa parke bioferico, y/o geoparke. Señor Ngome a indica cu UNESCO ta habri pa yuda Aruba cu su planan.
Minister Maduro a haya bishita di dr. Jean-Paul Ngome Abiaga hefe di e programa di Ciencia Natural y Oceanico pa UNESCO den Caribe
Den cuadro di aumenta presencia di UNESCO su programa di Ciencia Natural y Oceanico den Caribe Hulandes en particular Aruba, Minister di Finansa y Cultura tabata tin bishita di dr. Jean-Paul Ngome Abiaga y dr. Marck Oduber. Señor Ngome ta hefe di e programa di Ciencia Natural y Oceanico pa UNESCO den Caribe y ta hefe interino di IOCARIBE. IOCARIBE ta e oficina regional di e Comision Oceanografico Intergubermental di UNESCO (COI), cu ta responsabel pa e area di Merka te Brazil, incluyendo Caribe. Señor Oduber a acompaña señor Ngome como liaison di Ciencia pa UNESCO Aruba. Fuera di e reunion cu Ministerio di Finansa y Cultura, señor Ngome a reuni cu Gobernador, Minister Ursell Arends, Minister Geoffrey Wever, Presidente di Parlamento, hefe di commission Parlamentario di Medio Ambiente, hefe commission Parlamentario di SDG y diferente departamentonan y instancianan di Aruba.


text:
LeBron ta yuda Cavaliers para e racha di Wizards. (VIDEO)
Siman ta habri i Cleveland Cavaliers a pone un fin na un racha di 17 viktoria tras di otro di e ekipo di Washington Wizards. Esaki a sosodé den kas di Wizards mes. Pa por a logra e viktoria, e aktual kampion di NBA, tabatin mester di un salida milagroso.
I tabata LeBron James ku den tempu regular a skor un 3-punto, di un manera tremendo. E hugada di LeBron a empata e partido na 120 punto i pa bai tempu èkstra. Den prolongashon Cleveland ‘Cavs’ a logra e viktoria ku skor di 140-135.
James a kaba e partido ku 32 punto i tabatin diesshete asistensia. Su kolega di ekipo, Kevin Love tambe tabatin un tremendo partido ku 39 punto anotá i diesdos “rebound”. Kyrie Irving a kontribuí ku 23 punto. El a nota kasi mitar di su puntonan den tempu èkstra. Awor Cavaliers ta bai na kabes den divishon ost ku 35 viktoria i 15 derota.


text:
The content originally appeared on: Diario
ORANJESTAD (AAN): Bista di National Hurricane Center ta sigui keto bay riba un Disturbio cu tin net pariba di e islanan di Caribe.
E cantidad di yobida cu lamper y strena den e zona ey, no a cambia hopi compara cu ayera.
E ta sigui move direccion pabao cu 24 pa 32 km/h, y e lo por cuminza desaroya den e siguiente dianan. Posiblemente ora di yega den Lama Caribe e lo por haya mas forza.
Segun e pronostico, e lo bay ta pasando den Lama Caribe den cercania di Aruba. Pero unda preciso ainda no por bisa, como cu te ainda no a nota un circulacion claro. Hecho si ta cu e ta consisti di un area masha grandi mes di nubia.
Pa Diaranzon y Diahuebs, e Disturbio aki lo bay ta pasando den e vecindario aki di Aruba, kizas como un Ola Tropical bastante activo.


text:
Fundacion Salud Mental Aruba (Respaldo) lo tene e evento “Let’s Art about Mental Health” diasabra 23 di october na Atelier 89. Srta. Krital Browne y Srta. Thixianne Wever, di Respaldo, a elabora ariba kico e evento ta encera, ki por spera y tambe kico ta e meta di...
Un di e metanan principal di Fundacion Salud Mental Aruba Respaldo (FSMA Respaldo) ta pa ofrece cuido di salud mental di calidad y moderno na su clientenan. En conexion cu esaki, recientemente a introduci e uzo di e programa Medicore EPD di Tenzinger den e...


text:
Aruba Hotel & Tourism Association (AHATA) a tene su ultimo asamblea general pa 2022. Pa informa e miembronan di Aruba su progreso den reformanan di Landspakket, Presidente y CEO di AHATA, Tisa LaSorte a invita Sr. Ruben Goedhoop y Sra. Indra Zaandam pa presenta un update. Ruben Goedhoop ta Liaison di Aruba pa e Ministerio Hulandes di Asuntonan Interno y Relacion den Reino y Indra Zaandam ta Coordinadora encarga cu “Tijdelijke Werkorganisatie Aruba”. Hunto nan a informa riba e proceso di colaboracion entre Aruba y Hulanda pa yega na e reformanan necesario y a duna un splicacion di e progreso.
Eleccion di Hunta di Directiva pa aña 2023 tambe a tuma lugar durante e di tres asamblea di aña, segun reglanan di e asociacion. E hunta di otro aña ta consisti di 13 miembro; 11 miembro activo y 2 miembro aliado:
E hunta lo traha cu e Presidente y CEO, Tisa LaSorte, pa establece e strategia di e asociacion pa aña 2023. AHATA su meta prinicipal ta pa yuda sigura un industria di turismo productivo pa sostene economia di Aruba.
Posted on Nov 18, 2022


text:
The Master Circle ta un organisacion International di Chiropractic cu ta dedica na
engrandece Chiropractornan rond di mundo na nivel profesional y personal.
Recientemente The Master Circle a bin Aruba pa un retreat cu un grupo di 40 doctor.
Durante un cena hopi ameno di e Doctornan, Minister di Educacion, Michelle
Hooyboer-Winklaar a haci presencia den representacion di nos gobierno di Aruba.
E grupo di Chiropractornan a keda hopi impresiona y contento cu e atencion duna di
parti di minister Michelle Hooyboer-Winklaar. Mayoria di e dokternan e keda asina
hopi impresiona cu nos atencion y servicio cu nan a bisa cu nan lo bolbe back Aruba
cu nan famia y amistadnan.
Durante e estadia na Aruba e grupo a haya chance pa descansa, diberti, baha stress
y ta leu for di friu cu ta atacando nan na Estados Unidos. Durante 3 dia di retreat e
associacion di Chiropractors a duna diferente charla, lesnan y tambe a tuma tempo pa
conoce Aruba y disfruta di su naturaleza, tranquilidad y buniteza..
Dr. Sandy Roga a wordo eligi dor di e organisacion di The Master Circle como
International Chiropractor of the Year na September 2014, scogi for di dokternan den
e ramo di Chiropractor full rond mundo. Esaki ta un logro personal hopi grandi, pero
tambe pa Aruba, specialmente si nos compara nos mes cu otro paisnan.
Dr. Sandy Roga tin 11 Aña trahando na Aruba mehorando e salud di nos pais.


text:
Cuanto tristesa, lagrima, dolor y lamento ocasiona door di e tragedia na Boegoeroei. Tanto e famianan como comunidad henter ta den shock y ta purba di compronde con algo asina por a pasa. Pakico. Tur hende ta buscando contesta riba e pregunta aki.
Dos bida a bai perdi y un di tres bida a wordo destrui. E polis cu a tira, ta victima tambe. E ta bai keda cu trauma pa resto di su bida.
E polis cu a fayece di forma hopi cruel ta ser considera un heroe y e ta un heroe. Pasobra como polis ela duna su bida cumpliendo cu su trabow di duna proteccion na pueblo y di combati agresion y criminalidad. Un trabow cu ela haci cu hopi orguyo y curashi sin spera cu e lo a bira e prome polis na Aruba cu ta fayece cumpliendo cu su funcion di polis.
E agresor ta ser considera un criminal y e NO ta. E ta victima di su malesa mental. Un ser humano cu pa hopi aña caba tabata sufriendo door di su malesa. Un malesa cu a hib’e na episodionan di psychose cu e no tabata tin gara riba nan.
E polis cu a tira ta ser considera e autor cu a actua robes. Pero e NO a actua robes, ela actua den desesperacion pa yuda su colega. E ta victima di e falta di preparacion y e training inadecuado cu ela haya mescos cu su colega cu a fayece.
Tur pais tin su pashentnan psikiatrico. Y tin un teoria cu ta plantea cu hende por midi con educa un pais ta na e forma cu su ciudadanonan ta trata animalnan. Imaginabo. E no ta un teoria malo pero no full na su luga. No ta mucho mas adecuado pa bisa cu un pais ta wordo considera civilisa segun e forma cu su gobierno ta trata pashentnan psikiatrico y adictonan?
Na Aruba tin ley pa proteccion di cacho y no tin ley pa proteha hendenan margina. Hende cu ta sufri na man di malesanan mental. Hopi ta cana rond riba nos isla, lubida y repudia.
Mi a lesa un comentario no mucho tempo pasa cu ta bisa asina’ki: si ami mira un hende tira riba caya sangrando, mesora mi ta yama “911”. Si riba e mesun caya mi mira un persona tira ey bow cu ta sufri di un malesa mental casi sigur mi lo cuminsa cana mas liher lagando e persona pa su cuenta. Como comunidad den su totalidad nos ta haci mesun cos. Nos ta sera wowo y mayoria bes nos ta laga e problema den man di polis pa nan deal cun’e. Cuanto biaha pashentnan psikiatrico no ta end up tras di trali? Prison no ta un setting adecuado pa trata hende cu malesa mental serio. Tur hende mester ta di acuerdo cu esey. Lo ta mas humano pa hueznan comisario tuma e salud mental di e persona di biaha den consideracion y mand’e PAAZ.
E falta enorme di cuido y institutonan adecuado pa pashentnan psikiatrico a haya masha poco atencion di gobierno (nan).
Nos cuerpo policial ta man yen. Pueblo tin e impresion cu ni alto mando policial ni minister di husticia y tampoco minister di salubridad publico a sinta hunto y kibra cabes riba e problema urgente aki pa yega na solucionnan. Tin un rapport di Committee for the Prevention of Torture and Inhuman or Degrading Treatment or Punishment (CPT) di 2014 cu a duna un bista di e situacion pesimo den KIA di e IBA (Individuele Behandeling Afdeling) caminda ta duna trato psikologico y psikiatrico minimal na presonan cu problema mental. E celnan ta den situacion deplorabel y e presonan ta ser laga pa nan cuenta sin ningun plan di tratamento pa nan estado mental.
Ta hustamente e falta di un maneho adecuado pa zorg pa tin institutonan profesional pa cuido mental ta na fondo di e sosedido na Boegoeroei. Pues si gobiernonan a hiba un maneho adecuado y si alto mando policial a zorg pa un nivel adecuado di training di agentenan policial y si ministernan di husticia y di salubridad a tuma nan responsabilidad na serio, e tragedia no mester a pasa. Nos a yega di puntra nos mes ta cuanto hende cu malesa mental serio tin den nos comunidad y cuanto cama tin disponibel pa nan na PAAZ? No a bira critico pa actua mas humano y bin cu opcionnan humano pa nos pashentnan psychiatrico?


text:
WILLEMSTAD — Komo parti di e proyekto ku nos di Curaçaose Softball Bond (CSB) a start na aña 2017 di kual nos a titulá Kampion na aña 2019 di e Torneo Sur Amerikano Femenino Señor na Ekuador, nos a bolbe haña invitashon pa partisipá den e magno evento aki. Komo ekipo kampion di e lastu kompetensia e organisadónan di e torneo a hasi un apelashon fuerte pa Kòrsou su ekipo Nashonal Femenino pa nos bin defendé e título di Kampion di sur Amérika na Argentina; E torneo lo tuma lugá e aña aki 2 di yüni pa 12 di yüni 2022 na Buenas Aires Argentina.
Despues di un preparashon intensivo a yega e ora pa nos selekshon subi avion pa bai Argentina. Na Argentina 4 miembro mas lo djòin e grupo ku a sali for Kòrsou pa kompletá 16 hungadó. Djaweps 2 di yüni 2022 pa 10or AM nos lo reuní e hungadónan na airopuerto pa saka un foto promé ku nan subi avion. Nos ta konta ku Bo(so) presensia.


text:
DIMAS ta ricibiendo un cantidad di peticionnan cu no ta cumpli cu tur e rekisitonan pa nan por wordo procesa debidamente. Entre e rekisitonan cu ta importante pa e cliente tene cuenta cu ne ta:
- Yena e persoonsnummer (di impuesto) correcto di e garante.
- Entrega tur documentonan cu ta necesario pa e peticion segun e checklist.
- Yena number di telefon y emailadres personal di cliente completo y correcto.
Nos kier para keto un rato riba e hecho cu si un cliente no yena e informacion ariba menciona correcto y completo esaki lo tin consecuencia negativo pa cu e peticion di permiso.
Yenamento di persoonsnummer correcto di e garante ta hopi importante.
Si Departamento di Impuesto NO por valida e entrada di e garante esaki lo tin consecuencia negativo pa e peticion di permiso. E permiso lo wordo nenga den e caso aki.
Den caso cu e peticion ta incompleto e cliente lo ricibi un email indicando cu e peticion ta incompleto y e cliente lo tin di traha un cita nobo pa e por entrega su peticion un biaha mas.
Na momento cu un cliente no yena su number di telefon of emailadres personal, DIMAS lo no por tuma contacto cu e cliente si falta of mester manda un documento pa e cliente
DIMAS ta pidi su clientenan pa nan traha un cita via di e sistema di afspraak riba e website di www.dimasaruba.aw unicamente na momento cu nan tin tur documento y datonan den nan poder cu ta necesario pa DIMAS por haci un debido evaluacion di e peticion.


text:
Hòmber enkontrá morto den Skalo.
KOMUNIKADO DI PRENSA 397 / 2020
10 òktober 2020
Hòmber enkontrá morto den Skalo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 10 di òktober 2020, Sentral di Polis a dirigí un unidat di Punda pa Scharlooweg, na
unda a bin topa ku un hòmber ku no tabata duna señal di bida.
E hòmber aki tabatin herida grave na su kabes i den su serkania a bin enkontrá algun
baranka di piedra.
Dòkter di polis ku a yega na e sitio, a konstatá morto di e hòmber Dennick Justino Gregorio
Corsica, nase na Korsou dia 10 di mei 1977.
For di investigashon preliminar a sali na kla ku e hòmber aki probablemente a keda maltratá
pa un òf mas persona, ku e konsekuensia ku el a bin fayesé debí na e heridanan ku el a sufri.
Riba òrdu di fiskal di Ministerio Públiko a konfiská e kurpa pa mas investigashon.
Sponser by
Klik aki
https://www.facebook.com/Total-Care-Institute-454507071305043


text:
ORANJESTAD, Aruba : Crown Furniture & Electronics ta sigui cu su campañanan riba social media y e ta un exito rotundo. E campaña di “T.G.I.F.” ta hopi gusta pe clientenan di Crown Furniture & Electronics, unda cu nan mester “like y comment” riba e pagina di facebook.
Pe team di Crown Furniture & Electronics no tabata facil pa por a scoge e ganado mirando cu hopi comentario tabata hopi bon. Pero despues di a lesa e comentarionan, e team di Crown Furniture & Electronics a scoge Marylaine Henricus como ganado di e campaña. Marylaine Henricus a ganan Afl. 200 cash pa su comentario. Si abo kier bira un ganado manera Marylaine Henricus, subi e pagina di facebook di Crown Furniture & Electronics y sigui nan campañanan. Keda pendiente pe siguiente campaña di Crown Furniture & Electronics.
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Banko Sentral (CBCS) a legumai huisio sumario kontra Ministerio Públiko.
Banko Sentral pa Kòrsou i St. Maarten (Centrale Bank van Curacao en St. Maarten-CBCS) a kanselá e huisio sumario ku e entidat a entamá kontra Ministerio Públiko. Meta di e huisio sumario tabata pa prohibí Ministerio Públiko hasi uso di material ku nan a konfiská durante redada na Banko Sentral. E banko ta alegá ku ta trata di un kaso di karakter privá kontra presidente di Banko Sentral, Emsley Tromp. E materialnan a keda konfiská dia 6 di òktober. Ta akusá presidente di Banko Sentral, Emsley Tromp di a komete froude fiskal i labamentu di plaka den ámbito privá.
Bosero di Ministerio Públiko, Norman Serphos a konfirmá ku el a komprendé ku a para e huisio sumario. Bufete di Abogado Spigt Dutch Caribbean, ku ta representá CBCS, no a duna niun deklarashon riba e kaso. Djarason, dia 10 di ougùstùs último a kuminsá ku e investigashon kontra Emsley Tromp. E presidente direktor mes a baha ku fakansi i durante su ousensia Jerry Hasselmeyer, ku ta miembro di gerensia di CBCS, ta remplas’é.
E investigashon kontra Tromp a haña e nòmber “Saffier”.


text:
Den IPKO a trata tambe e Relacion di Reino, cual ta un topico sigur di hopi relevancia. E discusion aki ta uno cu ta bin dilanti hopi biaha.
Jourien Woute di D66 a bisa cu esaki ta un topico cu tin di haber cu e confiansa mutuo, e tin di haber tambe di e mehoracion di e relacionnan, cu e reforsamento di e cooperacion mutuo, cual ta algo cu D66 ta para p’e. Den Eerste Kamer, Woute a trece dilanti e preocupacion di e Parlamento di Aruba pa loke ta reenforsa e reformanan fiscal y a indica cu si kier haci esaki en conhunto como Reino, bo mester tin un bon dosis di curiosidad. Esaki ta e meta di e Interparlementaire Koninkrijksoverleg (IPKO).
Pa tin curiosidad na e cultura politico na Aruba, Corsou, St. Maarten y tambe na Hulanda, pero tambe na cultura administrativo, e cultura parlamentario. Cu cual actividad parlamentario Hulanda ta bezig cu ne, pero tambe Aruba.
Den e caso aki, Woute ta curioso na e agenda di reformanan cu Aruba, Corsou y St. Maarten, a cuminsa cu ne, parcialmente door di e pandemia di Coronavirus, mas cu claro riba presion di Hulanda. Tambe e kier mas informacion riba e rol di parlamento den e reformanan aki. Si parlamento tin un agenda di maneho, unda cu ta pidi atencion na e desaroyo socio-economico y cual ta e impacto tin riba e balor agrega y si esaki ta trece mehoracion pa e poblacion. E ta un pregunta door di curiosidad cu tin su origen basa riba e echo cu, su persona hunto cu su partido D66, ta haya cu ta hopi importante pa hunto duna contenido na e agenda di Reino, pa hunto determina e prioridadnan.
Segun Woute, e no por bisa si Aruba ta haci su best pa cumpli cu e reformanan aki. Esaki tabata e base di su pregunta, unda cu el a trece dilanti cu e no tin un bista mucho cla di kico ta e agenda politico di parlamento y con nan ta completa esaki, pa asina na Hulanda tambe nan sa y pa acopla na esaki. No mester lubida cu ta den Tweede Kamer na Hulanda ta defini e Rijkswetnan. Relaciona cu esaki, conocemento di e actividadnan di e parlamentarionan di Aruba, Corsou y St. Maarten ta hopi importante pa nan, pa asina nan tambe por duna contenido na nan mesun agenda politico.
CHARLA ‘ONGEMAK’
Diamars tambe a tuma luga un charla relaciona cu e buki ‘Ongemak’ skirbi door di dos profesor di Universiteit di Leiden y riba esaki Woute a bisa cu e falta di deficit di democracia tin su origen for di 1954, cual ta conoci. E tin di haber cu e sentimento y e ehecucion efectivo cu ta duna na e representacion, unda cu e proceso di decolonisacion ta base di Statuut. Pa Woute e charla aki tabata un interesante ya cu e ta keda un topico actual. Ta importante pa pone esaki den e agenda politico, si e ta den e acuerdo di gobernacion. Ta bon pa scucha con Aruba of e otro islanan ta wak e proceso aki, colonisacion y decolonisacion di e islanan. No por trata esaki den isolacion, pero semper mester trata esaki den un reunion hunto cu e otro representantenan di e islanan.
E pueblo Hulandes mester realisa cu Reino Hulandes ta consisti di no solamente Hulanda, pero tambe di tres otro partnernan mas, den Caribe, cu ta e representante di e pueblonan den Caribe. E ta un topico cu sigur den e ultimo aña tabata mas den background, pero Woute ta haya cu ta importante pa discuti esaki conhuntamente y si no por hacie hunto, pa wak con ta determina e posicion politico y ideologico di cada un di e partidonan envolvi.
Paul Comenencia, miembro di Raad van State pa Corsou a trece dilanti cu e islanan mester haci nan maximo esfuerso pa por representa na pais miho den e Relacion cu Reino, unda cu ta nombra ‘friends and family’ pa cierto posicionnan importante, te na rand di nepotismo. Riba esaki, Woute a trece dilanti cu el a biba pa hopi aña na St. Maarten y e ta na altura cu e vulnerabilidadnan aki berdaderamente ta existi y ta relaciona cu cierto caracteristicanan den un comunidad chikito. Dimes cu lo kier un bon posicion, un bon gobernacion, un bon maneho financiero y otro temanan cu ta relaciona c’un bon desaroyo socio-economico, relaciona cu e tratadonan internacional y e derechonan humano, pa esaki lo kier tin un bon representante.
Ta importante pa tin un bon representante den parlamento di Caribe. Semper zorg pa tin un bon comunicacion, den e sistema Hulandes, sigur via e diferente Gabinetenan di Minister Plenipotenciario. Reuni riba un base regular pa asina comparti idea y visionnan cu por yuda na mehora e relacionnan entre e islanan cu Hulanda.
KEN TA JORIEN WUITE
Wuite a nace na Den Haag y a crece den e area aki. Ambos mayor a traha den e ramo di educacion y su mama, Anna Merab Richardson, escritor tambe, ta di St. Maarten. El a studia Gezondheidswetenschappen na Erasmus Universiteit Rotterdam. Despues el a haci un di dos master den Public Managemente & Policy na Open Universiteit y a studia Politica Internacional na Instituut Clingandeal.
Na 1997 el a bay biba na St. Maarten unda cu el a bira director di e Sector di Cuido na St. Maarten. Na 2008 el a bira director di Sector di Cuido, Desaroyo Social y Labor na 2008 y a keda den e funcion ey te na su nombracion como Secretario General di e Ministerio ey dos aña despues. Na 2014 el a bira politicamente activo na St. Maarten. Na 2018 el a bira Minister Plenipotenciario di St. Maarten pa cual el a bandona St. Maarten y a bay biba bek na Den Haag. Na 2020 el a bira miembro di D66 y a pone su mes eligibel pa e eleccion di Tweede Kamer na 2021. Dia 31 di maart 2021 el a huramenta como e prome miembro di Tweede Kamer c’un background di St. Maarten. E ta miembro di e comision interparlamentario relaciona cu e Nederlandse Taalunie y e comision fiho pa Buitenlandse Handel en Ontwikkelingssamenwerking (presidente), pa Relacion di Exterior, pa Relacion di Reino y pa Educacion, Cultura y Ciencia.


text:
Kralendijk, Fundashon Mariadal ta bai ampliá su departamentu di Kuido Spesial – Special Care – pa por atendé ku e oumentu drástiko di e kantidat di pashènt di Covid.
Pa e motibu aki mester posponé un parti di e tratamentunan di durante dia i e operashonnan ku no ta di emergensia. E poliklínikanan òf spesialistanan ta informá e pashèntnan konserní di esaki.
Banda di esaki a hasi palabrashonnan ku nos islanan ruman pa por salbaguardá kuido. Si resultá ku esaki ta nesesario, ta aktivá e palabrashonnan aki.
Keho serio
Ta supliká personanan ku a tèst positivo pa e vírùs di corona i ku tin keho ku kada biaha ta bira mas serio, pa tene bon kontakto ku nan dòkter di kas. Pa kita preshon for di riba Ayudo di Emergensia, Fundashon Mariadal ta supliká e pashèntnan aki pa disidí pa bini hòspital te despues ku nan a konsultá ku nan dòkter di kas. Un biaha mas Fundashon Mariadal ta hasi un yamada riba tur hende pa tene distansia, bisti un tapaboka ora esei ta nesesario i laba man frekuentemente. Mirando seriedat di e situashon, ku énfasis ta supliká tambe tur habitante pa laga bakuná nan mes kontra Covid-19.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
WILLEMSTAD- 1 di sèptèmber 2016 – Ofisina di Turismo di Kòrsou (CTB) huntu ku Curaçao Hospitality and Tourism Association (CHATA) ta organisá un foro polítiko ku ta hiba di tema ‘Ban Papia Riba Turismo’. Turismo ta un di e pilarnan mas importante den desaroyo ekonómiko p’esei un foro dirigí riba tópikonan relashoná ku turismo. E foro ta tuma lugá dia 8 di sèptèmber próksimo di 7:30 PM pa 10:30 PM na Santa Barbara Beach & Golf Resort Curaçao. Te na e momentunan aki un total di 9 partido polítiko a konfirmá nan partisipashon na e foro.
Meta di e foro polítiko ta pa e partidonan ku ta partisipá den e elekshon benidero dia 30 di sèptèmberpresentá na esnan presente den sala kon nan ta mira desaroyo di e industria di turismo pa e próksimo 4 aña i di kua forma nan lo kier aportá i sostené e industria aki. Tur partido ku a konfirmá nan partisipashon a risibí tambe e Master Plan di Turismo kual ta duna e direkshon deliñá pa e sektor te ku aña 2020. Durante di e foro kada representante di e partidonan polítiko, lo haña 5 minüt pa primeramente presentá nan ideanan i pensamentunan relashoná ku desaroyo di turismo. Despues lo pasa pa e parti di preguntanan fórmula dor di CTB i CHATA i tambe tin oportunidat pa esnan den sala hasi pregunta na e polítikonan presente. E foro lo ta na papiamentu i lo tin tradukshon na ingles disponibel.
Pa partisipá na e foro polítiko ‘Ban Papia Riba Turismo’ por registrá grátis mandando un mail na invitation@curacao.com indikando nòmber di e personanan ku lo tei presente. Por inskribí te ku dia 6 di sèptèmber 2016.


text:
Kòrsou ta konosé e di dos asesinato den 2017.
Djarason mainta a registrá e di dos asesinato pa 2017. Francisco Zabala Chirino nase na Venezuela dia 6 di sèptèmber 1987 a keda asesiná awe mas o ménos 7:40 di mainta den kurá di un kompleho di apartamentu na Providenciaweg na Buena Vista. Na yegada di polis a haña un hòmber ku diferente herida di bala na su kurpa ku i no tabata duna señal di bida. Un investigashon prelimar ta mustra ku un hòmber a yega na e kompleho di apartamentu i miéntras e tabata sinta den outo ainda, el a keda sorprendé dor di dos hòmber ku a kuminsá tira dirigí. E hòmber a sali for di e outo i a purba kore bai den direkshon di e apartamento nan, pero a keda pèrsigui pa un di e sospechosonan ku a keda tira riba dje. Segun polis a konsekuensia di e tirunan ku a haña, el a kai den e kura kaminda a bin hañ’é. A konfiská e kurpa di e víktima pa mas investigashon.


text:
Durante e reunionnan pa cu IPKO, Paul Comenencia durante Raad van State a trece un punto dilanti cu e islanan mester haci un esfuerso pa tin un miho representacion na Hulanda.
Riba e punto aki, mr. Ady Thijsen, Minister Plenipotenciario interino na Hulanda, a trece dilanti cu pa hopi aña caba e punto aki ta den discusion. Por a wak e desaroyonan ta bay y toch por ripara cu no ta logra di bay dilanti. Na 10-10-10, ora a bin cambio di Statuut, Aruba su delegacion, pa medio di e fraccion di MEP, a trece un amienda unda cu a mustra con Aruba por participa mas den e decisionnan cu ta tuma den Reino. Statuut ta duna Aruba e oportunidad ey, como bijzonder gedelegeerdenan, por haci uzo di esey y Thijsen ta haya cu esey ta algo bon.
Pa Thijsen, loke Comenencia kiermen cu e islanan no ta participa mucho den cierto discusionnan cu ta importante pa e islanan. Sigur e ta comparti e punto di Comenencia y Thijsen a sigui algun di e reunionnan, unda cu el a duna como ehempel cu ora ta papia dicon mester bin un Parlamento di Reino, Thijsen no ta kere cu esey por yuda e islanan mucho. Pero mas bien cu mester sigui haci uzo di e Statuut, articulo 17 como ‘Bijzondere Gedelegeerden’. E ora e parlamentarionan no ta bin solamente pa IPKO, cu e ta Relacion di Reino.
Den pasado caba a yega di bin cu delegacion unda cu e fraccionnan a participa den e Rijkswetten, cu tabata tin di haber cu Husticia, Salud Publico y Educacion. Eynan e islanan tin mas participacion. Pero tambe e paisnan den Reino ta traha cu ‘Rijkswetten’. Ora c’un Rijkswet sali e ta yega cerca e Parlamento di e islanan autonomo, cu ta trat’e, traha un informe di dje y ta mand’e bek. Despues ta bin e tratamento di e Rijkswet y e ora e islanan por manda Bijzondere Gedelegeerden’. Nan tin derecho di bin c’un amienda como tambe derecho di bin cu mocion, pero no tin derecho di voto. Pero na 2010, Aruba a entrega un amienda pa duna e pueblonan loke nan ta pensa y loke nan kier. Ora cu nan saca un Rijkswet, e ta mishi cu e parti di autonomia di e paisnan, y ora cu e yega n’e parlamentonan, no mester bay traha un informe di dje. Pero ta bay trat’e prome y despues ta bin votacion. Si e logra dos tercera parti, e ta cana su caminda pa Hulanda. Y si esaki no t’e caso, e no ta sigui bay. Motibo di esaki ta cu e pueblonan di e paisnan autonomo a tuma un decision: e ta mishi cu automonia di e paisnan y nan no kier pa e sigui. Esey pa Thijsen ta un manera democratico pa e pueblo por tin algo di bisa den Reino. Ta cosnan cu mester traha riba nan, Minister Plenipotenciario, mr. Ady Thijsen a finalisa bisando.


text:
«Los campos en flor alrededor de mi casa, en Padova, Italia». Monseñor Luis Antonio Secco.
Contact:
Phone Number:
Email address:
CHRISTMAS SEASON 2017
LENT SEASON 2017
YEAR 2016
YEAR 2015
YEAR 2014
Bisdom Willemstad
Julianaplein 5 Curaçao, Dutch Caribbean -Tel (599-9) 462-5876
Fax (599-9) 462-7437 • E-mail: bisdomwstad@gmail.com
KOMUNIKADO OFISIAL DI OBISPADO DI WILLEMSTAD
Despues di e Konferensha di Klero na Boneiru, Mons. Luis A. Secco a anunsiá na e saserdotenan ku pa promé i di dos siman di Yanüari 2015, lo tin kambio di e siguiente pastornan di parokia:
Gregorio Redoblado aktualmente na parokia di Janwe lo bai parokia di Sta. Rosa;
Eugenio (Raúl) Mercedes aktualmente na parokia di Montaña lo bai parokia di Steenrijk;
Carlos Donado aktualmente na parokia di Brievengat lo bai parokia di Montaña/ kapèl di Seru Grandi;
Carlos Vivas aktualmente na parokia di Sta. Rosa lo bai parokia di Janwe;
Ronald Kiban aktualmente na parokia di Seru Papaya i Basílika di Santa Anna, lo bai parokia di Brievengat;
Simon Wilson aktualmente na parokia di Groot Kwartier lo bai Katedral di Pietermaai;
Eduardo Silvestre Hiciano aktualmente na parokia di Steenrijk lo bai pa parokia di Sta. Maria/ Seru Papaya;
Josef Pelc di Soto a bai Aruba i na su lugá a keda instalá p. Juan Marcos ku a bini di Santo Domingo.
Ricardo Tejada aktualmente na parokia di Coromoto lo wòrdu remplasá pa un komunidat religioso ku yama “Atletanan di Kristu” di Venezuela: nan lo ta un saserdote i dos seminarista.
Andrés Colmenares di Buena Vista a bai Venezuela pa tuma enkargo di e seminaristanan salesiano na Puerto La Cruz i na su lugá nos a haña P. Felix ku a traha kaba na Buena Vista den e añanan 1984 – 1990.
Ta falta ainda nombramentu di pastor di Groot Kwartier i di Basílika di Santa Anna i parokia di Koral Specht.
Bruder Franklin Clemencia
Kansier di Obispado di Willemstad
Pastor Greg a haña e titulo honorario di “ Monseigneur “ den Iglesia katóliko
Pabien i mas Pabien.
Kambio di e siguiente pastorean di parokia.
Despues di e Konferensha di Klero na Boneiru, Mons. Luis A. Secco a anunsiá na e saserdotenan ku pa promé i di dos siman di Yanüari 2015, lo tin kambio di e siguiente pastornan di parokia:
- Mons. Gregorio Redoblado aktualmente na parokia di Janwe lo bai parokia di Sta. Rosa;
- P. Eugenio (Raúl) Mercedes aktualmente na parokia di Montaña lo bai parokia di Steenrijk;
- P. Carlos Donado aktualmente na parokia di Brievengat lo bai parokia di Montaña/ kapèl di Seru Grandi;
- P. Carlos Vivas aktualmente na parokia di Sta. Rosa lo bai parokia di Janwe;
- P. Ronald Kiban aktualmente na parokia di Seru Papaya i Basílika di Santa Anna, lo bai parokia di Brievengat;
- P. Simon Wilson aktualmente na parokia di Groot Kwartier lo bai Katedral di Pietermaai;
- P. Eduardo Silvestre Hiciano aktualmente na parokia di Steenrijk lo bai pa parokia di Sta. Maria/ Seru Papaya;
- P. Josef Pelc di Soto a bai Aruba i na su lugá a keda instalá p. Juan Marcos ku a bini di Santo Domingo.
- P. Ricardo Tejada aktualmente na parokia di Coromoto lo wòrdu remplasá pa un komunidat religioso ku yama “Atletanan di Kristu” di Venezuela: nan lo ta un saserdote i dos seminarista.
- P. Andrés Colmenares di Buena Vista a bai Venezuela pa tuma enkargo di e seminaristanan salesiano na Puerto La Cruz i na su lugá nos a haña P. Felix ku a traha kaba na Buena Vista den e añanan 1984 – 1990.
Ta falta ainda nombramentu di pastor di Groot Kwartier i di Basílika di Santa Anna i parokia di Koral Specht.


text:
Ivy Simon-Hernandez, miembro activo di Quota y Chairperson pa e fundraising 2022 tabata diahuebs merdia den programa di Enfoke caminda el a combersa y comparti informacion pa loke ta e Picnic Dansant cu e organisacion social ta bin cu ne proximamente.
A splica cu Quota t’ey bek despues di dos aña cu Covid a stroba y no por a haci nada manera ta custumber. E tema di e Picnic Dansant ta Back To The 80s, evento cu ta tuma lugar otro siman diadomingo dia 27 di november pa 12’or di merdia.
Entrada tin dos luna na benta cerca miembronan. Cada un ta costa 100 dollar y ta inclui un welcome drink y buffet. E ta tuma luga na ballroom di Renaissance Convention Center y lo decora completamente na e decada di 80. E codigo pa bisti tambe ta di añanan ochenta.
Normalmente Robert Jeand’or ta presenta na e evento aki, sinembargo, manera ta conoci, salud no ta permiti esey aworaki. Na su luga ta bay presenta Robert Maduro y Azucar. Simon-Hernandez a indica cu lo tin un sorpresa mas tambe.
E Picnic Dansant di Quota ta un oportunidad di duna bek na comunidad a traves di diferente causa cu e organisacion ta dedica na dje. E placa recauda ta reparti entre diferente instancia den luna di maart. Si ta interesa pa atende y contribui, por yama na 592-2083, pero tambe por pasa personalmente na e tiendanan di Giselle y Maggy’s cu tin ticket ainda.


text:
Kisas ta zona straño, pero e ta bai sosodé sigur: e aña aki un tiki santu di Aruba lo yega riba luna. Danki na Edward Cheung, ku ta traha na e organisashon astronóutiko merikano NASA, un kahita ku santu di playa lo bai luna den e rakèt.
Ta hasiendo preparashon pa despues di sinkuenta aña pone hende riba luna atrobe. Pero, arubanonan espesialmente ke mira e lansamentu di fin di desèmber. Pa Aruba esaki lo bira un evento históriko.
Artefakto personal riba luna
E arubano Edward Cheung ta konsehero serka e proyekto kaminda robòt lo baha riba luna i kore rònt, e Peregrine Mission I. E sientífiko di espasio ya tin mas ku trinta aña ta traha na NASA i a haña ‘un oportunidat inkreibel pa pone un pida Aruba riba luna’, e ta konta.
“Tres aña pasá mi tabata serka e hubileo di sinkuenta aña di e bahada di Apollo 11 ku e konosido kaminata riba luna di Neil Armstrong i Buzz Aldrin. Mi a tende tur nan relatonan i mi tabata asombrá ku e astronoutanan tabata permití di laga kos personal atras riba luna. Asina Armstrong a laga un pulsera atras di su yu muhé beibi ku a fayesé.”
Bon mirá Cheung no a pensa ku e lo por a eksperensiá algu asina. Te na e proyekto Peregrine ku e ta kolaborá na dje. “Nan tabatin un servisio èkstra pa manda kos personal luna. Ora mi a tende esei mi a pensa: Bam! Esaki ta mi chèns. Solamente, kiko mi ta bai manda luna?”
El a skohe pa pida di kabei kòrtá di su mes, su kasá, dos yu i su mama. E ta masha entusiasmá pa esaki. “Un pida kòrtá di bo kabei ta kontené bo dna kompleto i ta referí kompletamente na bo mes. Ke men berdaderamente ta ami ta bai luna!”
‘Henter mi karera kaba mi a trata di pone Aruba riba mapa di espasio’
E arubano a traha riba diferente mishon di astronóutika, di kua esun di e teleskop di espasio Hubble ta esun di mas grandi p’e. Huntu ku su tim el a traha un piesa ku despues a pega permanentemente na e teleskop. El a asta haña e nòmber: the Aruba box.
Pero e tabata ke mas. Henter su karera Cheung ta aktivo pa haña Aruba riba e ‘mapa espasial’, e ta konta. “Mi koleganan sa ku mi ta orguyoso di mi isla. Tambe mi ke inspirá mas tantu mucha di skol arubano, pa nan haña interes pa teknologia i siensia.”
El a logra atrobe!
Aworó na desèmber Cheung no ta manda solamente algu di su mes pa luna, sino tambe algu di Aruba. E bunita santu blanku, ku ta hasi e playanan di Aruba asina popular. “Ku esaki mi ke hasi e hendenan konsiente tambe ku mester protehá e naturalesa bunita di e isla. Eksportashon di santu i kokolishi por ehèmpel ta kibra esaki.”
T’asina sí ku e ta saka 10 gram di e santu di playa aki for di Aruba, algu ku normalmente ta masha prohibí. “Mi a pidi pèrmit spesial di gobièrnu arubano i mi a haña esaki.”
‘Ora aworó bo wak ariba semper lo bo por mira un parti di Aruba’
“E aterisahe ta tuma lugá na altura di nortpol i ei ta laga mi moonbox atras. Unda ta der’é riba luna? Na Lacus Mortis, serka di Mare Serenitas kaminda Armstrong a baha ku Apollo.”
“Luna ta den un rotashon fiho ku tera. Ta e mésun banda ei semper ta na banda di tera. Si aworó bo wak ariba, semper lo bo por mira un parti di Aruba riba luna.”
Awor tata í yu muhé ta traha den astronóutika awor
Cheung en todo kaso tanten a inspirá su yu muhé Stephanie. E tambe ta traha na proyekto espasial. Nan tur dos awor ta trahando na un proyekto masha grandi – e próksimo nave espasial prinsipal di NASA – esta e Nancy Grace Roman teleskop di espasio. E ta sigui Hubble i e mas resien lansá James Webb.
“Stephanie ta traha e sensornan di imágen, bisa e wowo di e teleskop. E bista ta bira shen bia mas hanchu ku e di Hubble. Ta asina importante, ku asta e logo di e proyekto aki ta un imágen di su sensornan.”
“Semper kaba mi ta konta di dje, mustra un lus riba su trabou”, e sientífiko arubano ta konta ku hopi orguyo. E echo ku tata i yu ta traha huntu na un mishon espasial ta ekstraordinario kaba, pero tin algu mas ku ta ekstraordinario.
Mi ta traha e sistema pa kalibrá e teleskop Roman. Kada luna mi ta manda poko lus pa su sistema di sensor pa kalibr’é. Pues aktualmente literalmente mi ta tira lus riba su trabou pa den espasio!


text:
E spirito di amargura ta move tur caminda, buscando pa ataca Matrimonio y Famia, pasobra amargura ta enemigo di tur matrimonio, famia, y organisacion especialmente ora nan ta basa riba e palabra di Dios.
Tin un guera declara pa satanas contra matrimonio y famia, pasobra matrimonio ta e base estableci pa Dios, pa multiplicacion di hende y tambe pa demostra e soberania di Dios riba mundo.
Tambe nos tin di tene bon cuenta cu no ta tur hende por duna conseho matrimonial, y asina evita cu hende amarga ta planta nan simia den bo bida matrimonial.
Hopi biaha nos no ta ripara con amargura por drenta, pasobra e ta sluip, y riba algo chikito e ta cuminsa crece manera un cancer, y si e no wordo trata na tempo e ta cubri henter e curpa, den e caso aki henter e matrimonio y famia, pasobra laga nos tene bon na cuenta, cu e ladron a bini pa horta, mata y destrui.
Den Hebreonan 12:15 ta para scirbi: Mira pa ningun hende no keda sin alcansa e gracia di Dios, pa ningun reis di amargura no spruit y causa problema.
Amargura ta bini door di falta di pordon cu hopi biaha un persona ta wordo insulta, of e ta insulta hende pero enbes di drecha e asunto ta prefera di wanta rabia aden.
Ora amargura drenta un matrimonio, e ta causa frialdad den relacion sexual, cual por hiba na adulterio. Amargura ta causa violencia relacional of domestico.
Amargura ta trece falta di interes pa cumpli cu debernan.
Amargura por causa abandono di hogar.
Hopi caso di stress y depresion ta wordo causa pa amargura.
Ora amargura ataca bo bida e tin cuatro sintoma, Rabia, Falta di pordon, Sin speransa, y Redo.
Tur e cuatro factor aki hunto ta hiba hende na desesperacion.
Pasobra hende amarga ta facilmente envolvi den redo pasobra nan ta cana papia tur caminda locual a sosode cu nan buscando un razon,cu hopi biaha nan no tin pasobra ,nan no kier pordona.
Di otro banda nos tin cu mira cu un curason herida hopi biaha ta busca consuelo, y nos tur sa cu diabel ta disfrasa den tur cos, y tin hopi cu ta amarga cu ta busca nan consuelo den alcohol, droga y inmoralidad.
Amargura no ta haci wega y bo por ta amarga sin bo mes sa;
Por ehempel bo tin discucion imaginario den bo mente.
Bo ta facilmente ofendi.
Bo ta reacciona emocionalmente hopi negativo ora cierto topiconan presenta.
Bo no kier pordona ni tampoco laga los di pasado.
Bo ta wanta rabia riba hende y busca manera pa haci nan daño.
Bo ta keha constant y tambe murmura.
Bo no ta agradecido pa cosnan bon den bo bida.
Bo ta desea malo pa esnan cu por a faya cu bo.
Bo ta culpa tur hende di bo problema.
Bo no ta papia nada positivo di otro hende, semper bo tin algo negativo di trece pa dilanti.
Pesey e palabra di Dios ta bisa nos pa especialmente den matrimonio y famia pa no laga solo baha riba boso rabia.No duna oportunidad na satanas y no lage cohe bentaha den nos hogar.( Efesionan 4:26+27)
Amargura por causa hende pa biba den scuridad.
Esun cu ta Odia su ruman ta den scuridad,y ta cana den scuridad, y e no sa unda e ta bay, pasobra e scuridad a ciega su wowonan.( 1 Juan 2:11)
Amargura ta contagioso, pa motibo di amargura Hose su rumannan a bende y Cain a mata Abel, aki nos por nota e daño cu amargura por haci den un Famia.
E cura of sanacion pa amargura ta, arepenti, pordona y biba pa Señor y asina mantene amargura leu.
Dios tene misericordia.
Sinceramente, Pastor Marcel Balootje,


text:
Diadomingo atardi a tuma luga na Cas di Partido AVP, den un esfera modera, presentacion di mr. dr. Rycond Santos do Nascimento, kende despues dia explora politica den tur su facetanan pa algun tempo caba y despues di consulta estrecho cu su famia, a dicidi di drenta arena politico y a uni su mes na e partido berde, e partido di speransa, esta AVP.
E presentacion a tuma luga c’un grupo chikito di invitado via di zoom y diferente pagina di facebook, demas personanan a participa na e acto special y unico aki, cu sin duda a laga un tremendo impression atras.
Hopi hende conoce mr. dr. Ryçond Santos do Nascimiento dor di Universidad di Aruba unda su persona tabata lector pa algun aña caba y e tabata wordo carga riba teblachi di oro pa su studiante y coleganan cu tabatin aprecio masha grandi, pa e persona cu e ta, e docente y educador sublime cu semper ta raya un esfera di positivism rond di dje.
Apesar di a enfrenta hopi contratiempo den sufuncionamento na UA, Ryçond no a entrega y a busca altertnativanan caminda ela wordo aserca pa Universidad di nos ruman isla Corsou. Aki el a haya un bunita oportunidad pa desplega su inteligencia, talento y perseverancia.
Sinembargo Rycond Santos do Nascimento ta haya cu e tempo a yega pa e duna bek na su pais y aki por mustra cu el a studia ley y a doctora cu e tesis ‘ Het Koninkrijkontsluierd’ cu ta regarda temanan importante den Reino.
Analisando e situacion cu tin actualmente unda tin hopi discusion y un bay’bin di palabra entre Hulanda y Aruba, entre politiconan di Aruba y Hulanda, su persona ta kere cu hunto cu partido AVP, por yuda trece solucion y establece trankilidad bek riba e isla aki.
Sin duda cu tin hopi problema cu mester di atencion y mr. dr. Ryçond Santos do Nascimento ta convenci den sinta na mesa y cu den dialogo constante por logra ataca e crisis aki di e miho forma y haya solucion pa esakinan, mustrando cu nos mester di otro den Reino, e miho cos ta pa nos traha hunto pa nos bay dilanti.
Durante di un presentacion impresionante, mama di Rycond, esta Rebecca Geerman a duna un introduccion cortico di su yiu, kende semper tabatin un comportacion masha ehemplar pa tur cu ta rond di dje, tanto di famia como otronan cu el a yuda prepara y guia den nan estudio, como tambe otro hendenan cu e ta topa y conoce den comunidad.
Señora Rebecca a enfatisa cu su yiu semper a busca y haci lo maximo pa tur rond di dje, semper dunando respaldo y motivacion pa tur hende sali dilanti y logra lo miho cu nan por den nan bida.
Dr. Luciando Milliard un rato a repasa su experiencia como docente di Rycond na Universidad, enfocando riba su determinacion y su empeño pa logra loke e tin cu logra pa asina no solamente yuda su mes pero tambe haci di otronan e miho cu nan por ta den nan bida.
Durante di su presentacion, Rycond a mustra cu no ta un opcion di para na banda mas, bisando cu acepta pa para na banda, ta inaceptabel ya cu tin hopi decisionnan cu a wordo tuma y tin cu busca e solucion awor pa sali for di esakinan.
Na mes momento e candidato di AVP a señala cu tin cu para e cultura di represaya, cu mester elimina e liderasgo anti democrativo y cambia esaki pa un liderasgo participativo, caminda tin envolvimento di tur hende y tur organisacion den comunidad.
“Awor no ta momento pa para na banda,” mustranado cu su decision pa drenta politica ta pa traha riba alternativa y solucionnan pa saca e pais aki dilanti. Lider di AVP, Mike Eman, a mustra riba un momento grandi y historico, ya cu no solamente e partido ta sinti su mes bon di haya un candidato cu e determinacion cu Ryçond ta demostra pero ta henter comunidad lo sali beneficia di su conocemento y su determinacion pa traha hunto cu partido AVP pa sali na vanguardia di henter e pueblo pa alivia e presion grandi cu a ser poni riba nan durante di ultimo tres aña y mey.


text:
Den edicion di revista FOCUS di maart ta ilustra un hende muhe Arubiano, kende cu firmesa ta declara cu ta keda kibra e bareranan y demostra cu nada ta imposibel. Derchlien desde un edad relativamente jong su educacion basico a consisti di un mix di scol publico na Hulandes y scol priva na Ingles te cu su temporada den ‘high school’ cu el a atende ‘International School of Aruba’. Esaki tabata door cu el a emigra na varios ocasion na diferente pais hunto cu un miembro di famia. E temporada cu el a yega Hulanda, el a studia na Ingles cu un ‘double major’ den ‘Marketing & Communications & Business Management’, sigui pa ‘Small Business Entrepreneurship Management’ na FAU, Florida. E prome biaha cu Derchlien a muda pa Boneiro tabata na final di 2010. El a traha na Oficina di Turismo durante e periodo di un aña y despues pa Stinapa durante casi un aña. Despues nan a bolbe Aruba y e temporada ey no tabata nada facil pa nan famia.
Den e ambiente di Fin di aña na Aruba, ora cu tur hende tabata preparando pa habri 2016 yen di expectativa, Derchlien tambe tabatin tur maleta prepara pa hunto cu su famia sali rumbo pa Boneiro dia 27 di december 2015. El a inicia su funcion den e departamento di mercadeo na TELBO, unda e trabou cu e tabata desplega a haya semper hopi atencion den prensa y su personalidad sigur ta un gran atributo den su carera profesional. Na momento cu Derchlien a mira e vacatura di Oficina di Turismo, pero e no a solicita mesora, pasobra e tabata sinti ‘okay’ na TELBO. Sin embargo, despues cu e pleno sosten di su casa, el a dicidi di manda e solicitud pa Oficina di Turismo y casi mesora el a ricibi un invitacion pa un entrevista. E pasion cu Derchlien tin pa e industria turistico nunca a desminui y e ta sumamente contento cu el a tuma e curashi pa tuma e reto aki. Despues cu el a ricibi e grato noticia cu el a bira e persona pa e funcion di Marketing Manager.
Derchlien tabatin un bon sentimento ora el a drenta Oficina di Turismo di Boneiro como e Marketing Manager nobo. E sentimento di confiansa cu ta aki e mester ta. Sabiendo cu e ta un reto grandi pa su persona y tambe pa e isla. Riba nos pregunta con e ta describi un dia of siman di trabou, Derchlien a contesta, cu nan ta habri e siman riba dialuna mainta cu un reunion cu henter e team. E meta di e reunion ta pa nan duna un update di locual ta trahando riba dje y presenta evento- of actividadnan na caminda. Despues di e reunion e ta print su agenda di siman cu ta indica reunion-, evento- of actividadnan cu e tin planea pa e siman. Cada pasa un siman riba diamars e tin reunion cu e miembronan di e departamento di mercadeo. Desde januari di e aña aki nan tin representante na Hulanda y Merca, y actualmente un of dos biaha pa siman nan tin un ‘skype call’. E ta forma parti di e ‘stuurgroep’ di e proyecto Blue Destination como ‘voorzitter’ di e reunionnan cu actualmente ta reuni cada tres siman. Den edicion di revista FOCUS di e luna di maart por lesa den un entrevista profundo dicon Derchlien Vrolijk-Dijkhoff ta orguyoso cu e ta keda kibra e bareranan y demostra cu nada ta imposibel!


text:
Diaranson atardi Aruba Bank y Tele Aruba a firma e acuerdo pa sponsor transmision di FIFA World Cup 2022. Aruba Bank un biaha mas lo ta un di e patrocinado principal di Tele Aruba durante e mundial.
Durante un encuentro special na Aruba Bank, Gerente di Mercadeo y Relacionnan Publico di Aruba Bank, Tamara Waldron, hunto cu Gerente di Tele Aruba, Giovanni Kock a firma e contract cu ta haci posibel pa henter Aruba y esnan cu ta ricibi e señal di nos planta nacional den region, por disfruta di Mundial 2022.
Segun Sra. Waldron, futbol ta un deporte cu ta promove disciplina, perseverancia y tambe e aspecto di coordina hunto den un team. Esaki ta netamente balornan cu futbol y Aruba Bank tin en comun y cu ta ingredientenan pa ta exitoso”. Aruba Bank tin un compromiso cu nos comunidad y parti di nos responsibilidad ta pa sostene deporte. Aruba Bank ta hopi contento di ta forma partnership cu Tele Aruba un bes mas na 2022.
Giovanni Kock, miembro di Gerencia di Tele Aruba a remarca: “Pa nos di Tele Aruba, sigur ta un placer di tin Aruba Bank como un partner den e proximo transmisión LIVE di FIFA World Cup 2022. Nos lo trece programanan informativo y hopi bon hinca den otro”, cu sigur lo ta na agrado di clientenan di Aruba Bank y e televidentenan di Tele Aruba”.
Aruba Bank, e banco di deporte, ta invita comunidad pa keda pendiente pa mas actividad rond di Mundial 2022, y pa sintonisa e apertura y prome wega cu lo ta diadomingo awor 20 di november entre Qatar y Ecuador pa 12’or di mainta.
Diaranson atardi Aruba Bank y Tele Aruba a firma e acuerdo pa sponsor transmision di FIFA World Cup 2022. Aruba Bank un biaha mas lo ta un di e patrocinado principal di Tele Aruba durante e mundial.


text:
Tayer riba funshonamentu di plataforma di diálogo CGOA Willemstad, 11 di desèmber 2018 – Pa yega na mas efisiensia i efikasia den funshonamentu di e plataforma bilateral di diálogo entre gobièrnu, komo dunadó di trabou, i representashon sindikal di empleadonan...
,,Desaroyo ekilibrá i duradero di Kòrsou ta rekerí diálogo habrí i kolaborashon riba tur nivel” Willemstad, 10 di desèmber 2018 – Durante e seminario ku a tuma lugá djaweps, dia 6 di desèmber último, den oula di Universidat Nashonal di Kòrsou (UoC) pa konmemorá e di...
Den kuadro di selebrashon di désimo aniversario di e ordenansa GOA Seminario i tayer riba último trènts i desaroyonan riba tereno di diálogo sosial i relashonnan laboral den sektor públiko Willemstad, 19 di novèmber 2018 – Pa konmemorá e désimo aniversario di e...
Komishon di Konseho i Arbitrahe ta tene promé reunion pa atendé ku asuntunan prosedural i logístiko WILLEMSTAD, 3 di òktober 2018 – Riba inisiativa di sr. mr. Fred Wiel, ku pa medio di e dekreto gubernamental fechá 12 di yüli 2018, nr. 18/2258 (zaaknummer 2017/043108)...


text:
Entrante diamars 1 di juni, DVG ta cuminsa vacuna hobennan di 16 y 17 aña cu ta sufri di cierto enfermedad of condicion di salud. E hobennan cu ta sufri di e siguiente enfermedadnan of condicionnan di salud por cuminsa yama 280.0101 pa registra y ricibi un cita.
E enfermedad ta:
1. Hoben cu obesidad (body mass index (BMI) >30).
2. Hoben cu diabetes mellitus tipo 1 y 2.
3. Pashent cu condicion grave di nan via respiratorio/pulmonnan (p.e. astma) .
4. Pashent cu condicion chronico di e funcionamento di nan curason.
5. Pashent bou tratamento cu ta supreciona e sistema inmunologico (immunosuppresiva)
6. Pashent cu ta cliente cerca institutonan pa personanan mentalmente handicap.
7. Hoben cu e sindrome di Down.
8. Pashent cu tumor maligno, diagnostica den e ultimo 5 añanan.
9. Pashent cu disfuncion grave di rion of cu ta dialisa.
10. Pashent cu a pasa door di transplante di organo of stemcel, of cu ta riba lista pa un transplante di organo of stemcel.
11. Pashent cu un deficiencia inmunologico primario severo.
12. Pashent cu condicion neurologico pa cual motibo nan respiracion ta comprimi.
13. Pashent cu malesa di sikkelcel.Mayor di e hoben cu tin duda si e hoben ta cay bou di e grupo di riesgo aki, por tuma contact cu su dokter di cas of specialista. Pa vacuna, e persona mester yama DVG na 280-0101 pa haci un cita.
Riba dia di vacunacion, no ta necesario pa presenta cu un verwijsbrief di dokter na e prikpost. Si ta necesario cu e hoben ta presenta cu un mayor of voogd.Solamente hoben di 16 of 17 aña cu ta cay den grupo di riesgo aki, lo por wordo vacuna na e momentonan aki.


text:
Tarifa i kondishon
Riba e páginanan aki bo ta haña e tarifanan mas resien di WEB, splikashon tokante e tiponan di tarifa, un instrumento di kalkulashon i kondishonnan di WEB.
Gobièrno di Reino a apuntá (Autoriteit Consument en Markt, ACM) pa stipulá tarifanan pa kubri kostonan pa elektrisidat i awa di bebe. ACM ta investigá i kalkulá kostonan ku WEB i ContourGlobal Bonaire ta hasi pa produsí i distribuí elektrisidat i awa di bebe. A base di esaki dos tarifa di uso ta ser stipulá: un variabel (kada mitar aña) i un tarifa fiho (anual).
Pa sòru ku e tarifanan na Boneiru ta keda pagabel, ta proveé supsidionan di tarifa. Pa awa di bebe pa e
E supsidio aki bo ta haña bèk den forma di un deskuento. Pa esaki wak e lista di tarifanan:
Tarifanan Elektrisidat 1 di Novèmber 2022 (pdf)
Tarifanan Elektrisidat 1 yüli 2022 (pdf)
Tarifanan di Awa di bebe 1 yanüari 2022 (pdf)
Tarifanan 2022
Paga tinu!: Medida di emergensia COVID-19
En konekshon ku e krisis di korona e tarifanan di uso fiho pa elektrisidat i awa ta keda temporalmente kompletamente supsidiá. . E medida a drenta na vigor entrante 1 di mei 2020 i ta keda bálido te ku 31 di desèmber 2021. Riba bo faktura e tarifa di uso fiho ta sero.
E tarifa pa Pagabon temporalmente a ta keda igual ku e tarifa variabel pa usuarionan ku no ta hasi uso di Pagabon. Esaki ta konta pa e periodo di 1 di mei 2020 te ku 31 di desèmber 2021.
Supsidio pa COVID 19 ta terminá
Download aki e aktual Tarifanan Elektrisidat 1 november 2022 (pdf), Tarifanan Elektrisidat 1 yüli 2022 (pdf) i Tarifanan di Awa di bebe 1 yanüari 2022 (pdf)
Instrumento di kalkulashon tarifanan
Ku e instrumento di kalkulashon aki bou bo por kalkulá e montante di bo faktura di elektrisidat òf awa di bebe fasilmente. E instrumento di kalkulashon ta traha ku e tarifanan mas resien. Na e momentu aki esakinan ta e Tarifanan Elektrisidat 1 november 2022 (pdf) i Tarifanan di Awa di bebe 1 yanüari 2021 (pdf).
Tarifanan di konekshon
E tarifa di konekshon ta un pago di un biaha ku bo hasi na WEB pa e konekshon nobo riba e ret di elektrisidat i awa di bebe. E tarifanan di konekshon ta:
- Awa di bebe (konekshon stándart te ku ½”)
USD 1.069,61 pa un konekshon stándart te ku 25 meter
- Elektrisidat (konekshon stándart te ku 3×35 Ampèr)
USD 1.571,01 pa un konekshon stándart te ku 25 meter
Distansia mas largu
Pa konekshonnan di un distansia di mas ku 25 meter di e ret WEB ta hasi un kalkulashon apart.
Proyektonan
Konekshonnan ku no ta standart, ta konta meskos ku proyektonan. Pa esakinan WEB ta hasi un kalkulashon apart pa e kostonan di konekshon. Si un petishon ekonomikamente no ta responsabel WEB por rechasá e petishon..
Rekonekshon
E tarifanan pa rekonekshon pa elektrisidat i awa di bebe ta USD 40,00 pa konekshon.
Tarifanan di uso
E tarifanan di uso ta montante períodiko (mensual) ku bo ta paga pa elektrisidat i awa di bebe. WEB ta manehá dos tarifa:
- E tarifa di uso variabel: Esaki ta basá riba e kostonan pa produkshon di elektrisidat i awa di bebe. E tarifa aki ta meskos pa tur hende: bo ta paga loke ku bo ta usa pa kWh elektrisidat i m3 pa awa di bebe.
- E tarifa di uso fiho: esaki ta basá riba e kostonan pa e ret i suministro di elektrisidat i awa di bebe. E montante di e tarifa di uso fiho ta ser stipulá pa e kapasidat di konekshon di bo instalashon di elektrisidat i awa di bebe.
Trùk di awa
Pa entrega di awa di bebe ku trùk ta konta un tarifa variabel pa m3. E tarifa fiho i variabel di awa di bebe ta kalkulá den e preis aki.. Pa entregá mester paga delantá.
Pagabon
Usuarionan di Pagabon, e sistema di prepago ta paga un tarifa variabel pa kWh pa kumpra elektrisidat. E tarifa fiho i variabel di elektrisidat ta kalkulá den e prijs aki. .
Un resumen konsiso bo ta haña den nos Glosario di terminologianan Struktura di tarifa (pdf).
Kapasidat di konekshon
E tarifa fiho di uso ta konektá ku e kapasidat di bo konekshon. E kapasidat di konekshon ta indiká kuantu elektrisidat òf awa di bebe por pasa via di e konekshon. Mas grandi e kapasidat di konekshon ta, mas haltu e tarifa di uso fiho.
Pa awa di bebe kasi tur konekshon tin mes un kapasidat: e ‘mitar dùim’. Pa elektrisidat e kapasidat di konekshon ta ser ekspresá den ‘kilovoltampèr’ òf: kVA.
E kantidat di ampèr di e kapasidat di konekshon di elektrisidat ta bai den stap di 25 pa 200:
25 / 35 / 50 / 63 / 80 / 100 / 125 / 160 / 200
E kVA (ampèr x vòltahe) ta duna e kantidat máksimo di elektrisidat ku bo instalashon por risibí. E kantidat máksimo ta e base pa e kalkulashon di e tarifa fiho.
Aki bo por download e tabèl Stipulashon kVA (pdf)
Kon mi ta sa kiko mi kapasidat di konekshon ta?
E kapasidat di konekshon bo por mira den bo Kashi di fius Prinsipal (kashi di PZ). E balornan di e fiusnan den bo kashi di PZ mester ta 1 stap mas haltu ku balor di e fius prinsipal di bo instalashon.
Ehèmpel: Bo instalashon tin un fius prinsipal di 50 ampèr. E ora ei WEB ta pone fius di 63 ampèr den bo kashi di PZ. E kapasidat di konekshon e ora ei ta 3x 63 ampèr. Esaki ta determiná e kompensashon pa kosto di ret i ta ekspresá esaki den e tarifa di uso fiho.
Mi kapasidat di konekshon por ser adaptá?
Grandura di bo instalashon eléktriko i e balor di e fius prinsipal ta fuera di e responsabilidat di WEB. Sí bo por pidi WEB pa kontrolá e kapasidat di konekshon. Por ehèmpel si bo mira den e kashi di meter ku e balor di konekshon ta muchu haltu. E ora ei bo mester notifiká WEB.
Kòrda riba lo siguiente:
- Huntu ku bo notifikashon bo mester entregá e karchi di kùr i/òf e skema di instalashon di bo instalashon.
- Riba tur e dokumentunan menshoná bo number di kliente.
- Den kaso ku no tin dokumentashon disponibel WEB ta bin inspektá bo instalashon. Pa esaki ta kobra kostonan pa bin inspektá.
E kapasidat di konekshon no ta kuadra? E ora ei ta sigui un adaptashon tékniko i atministrativo. WEB ta paga bo bèk e posibel tarifa di uso fiho di . Esaki ta konta pa un periodo máksimo di 6 luna.
E kapasidat di konekshon ta kuadra, pero tòg bo ke un adaptashon? E ora ei bo mester buska un instaladó registrá. Despues di e adaptashon ta sigui un kùrmentu di nobo dor di Servisio Supervishon i Mantenshon/ Dienst Toezicht en Handhaving (DTH). E kostonan di e instaladó i pa e kùrmentu di nobo dor di DTH ta pa bo mes kuenta.
Aki bo por download Lista di instaladó Registrá i Paipfitter eksperensiá (pdf).
Despues di e kùrmentu di nobo bo ta mèldu na WEB ku e karchi di kùr nobo. For di e momento ei ta kobra e tarifa di uso fiho ku ta kuadra ku e kapasidat di konekshon nobo. No tin restitushon.
Kondishonnan
Aki bo por download e kondishonnan general i Reglanan di konekshon di Elektrisidat i Awa di bebe di WEB ku ta vigente aworaki.
Aansluitbeleid 2021 (pdf)
Model aansluitbeleid 2021 (pdf)
Kondishonnan general 1992 (pdf)
Reglanan di konekshon Elektrisidat 1992 (pdf)
Reglanan di konekshon awa di bebe 1992 (pdf)
Historia
Tarifanan Elektrisidat 1 november 2022 (pdf)
Tarifanan Elektrisidat 1 yüli 2022 (pdf)
Tarifanan Elektrisidat 1 yanüari 2022 (pdf)
Tarifanan di Awa di bebe 1 yanüari 2022 (pdf)
Medida temporal COVID-19 Elektrisidat (pdf)
Medida temporal COVID -19 Awa di bebe (pdf)
Tarifanan Elektrisidat 1 yuli i 1 ougustus 2021 (pdf)
Tarifanan Awa 1 yanüari 2021 (pdf)
Tarifanan Elektrisidat 1 yuli 2020 (pdf)
Tarifanan Elektrisidat 1 yanüari 2020 (pdf)
Tarifanan Awa 1 yanüari 2020 (pdf)
Tarifanan Elektrisidat 1 yanüari 2019 (pdf)
Tarifanan Awa 1 yanüari 2019 (pdf)
Tarifanan Elektrisidat 1 yanüari 2018 (pdf)
Tarifanan Elektrisidat 1 òktober 2017 (pdf)
Tarifanan Elektrisidat 1 òktober 2016 (pdf)


text:
Reunionan Interparlementario ta cuminsa otro siman
Di diamars 27 di september te diabierna 30 di september 2022 e reunionnan interparlamentario (Interparlementair Koninkrijksoverleg-IPKO) ta tuma luga na Den Haag, Hulanda. Durante IPKO e delegacionnan di e Parlamentonan di Aruba, Corsou y Sint Maarten y esunnan di Staten-Generaal bou guia di e presidencia di Mariëlle Paul (VVD) di e comision fiho pa asunto di Reino di Tweede Kamer, lo trata temanan cu ta toca e paisnan den Reino. E temanan den e IPKO ta: e conseho no solicita di Raad van State tocante Reino Hulandes, tratadonan y derecho di Union Europeo (Unierecht); leynan di consenso di Reino (consensusrijkswetten); un proposicion di ley di Reino pa conflicto den Reino; cooperacion den Reino y deficit democratico, colonialismo y pasado di sclabitud.


text:
Matthew Stubbings, di Doncaster, South Yorkshire, a afirma cu Stormy, cu a ser asigna como un mucha muhe ora el a nace, a cuminsa mustra e señalnan di ta un mucha homber ora e tabatin 18 luna, ya cu semper el a odia paardenstaart, shimis y sapato bunita. E tata di e mucha trans di cuatro aña a afirma, cu e adultonan ta lucha pa acepta cu su yiu ta mucha homber, ya cu hopi ta keda insisti pa yame mucha muhe. El a bisa cu na e edad di tres aña, Stormy cu antes tabata conoci como Emerald, por a bisa: “Mi no ta un mucha muhe, mi ta kere cu mi ta un mucha homber” tanto na su tata como na su mama Klara Jeynes, di 44 aña. Pero e tata di e mucha a agrega cu e tabata un temporada hopi duro, pa logra cu algun adulto acepta e decision di Stormy, ya cu hopi cu nan ta topa ta insisti ainda pa yame un mucha muhe.
E gerente di division di un empresa di mantenimento di highways, a publica recientemente un homenahe conmovedor pa su yiu riba LinkedIn y el a comparti un potret di Stormy cu su corte di cabey nobo estilo ‘spiky’. E tata a bisa: “Esaki ta un di mi yiunan. Un mucha spierto y feliz cu ta stima su bida. Loke hopi hende no sa cu ora el a nace el a wordo ‘gesekst’ como un mucha muhe. Su identidad di genero, loke ta den su cabes, no ta coincidi cu su sexo fisico. Mi ta hopi orguyoso cu e sa ken e ta y no ta limita pa e norma- y e prehuicionan social. Nos tur por siña algo di e mucha chikito aki y ami ta siña tur dia. Nos tur ta diferente. Aceptando e hendenan pa loke nan ta, ta e unico forma di fomenta innovacion, crecemento y probecha e miho di tur hende. Su post riba LinkedIn a ricibi casi 300 reaccion y hopi comentario pa elogia e mensahe cu ta inspira.
Segun e tata cu Stormy a cuminsa mustra e señalnan di gender dysphoria prome cu e por a papia, e tabata ansioso pa uza paña di mucha homber manera su morocho Arlo. E mucha a mustra tambe interes pa e bombero- y e polisnan, mientras e tabata haya stress cu su paardestaart, loke a pone cu su mayornan tabatin algun charla ‘bastante adulto’ cu ne tocante su identidad. “A yega un punto cu su cabey a cuminsa bira mas largo y e no tabata kier a uza paardestaart mas. Nos a kite. Ya e no tabata gusta uza shimis y a yega un punto cu si e no bisti paña di mucha homber, e no tabata feliz”. Matthew a agrega: “Mi a dicidi di post tocante Stormy pasobra mi ta excepcionalmente orguyoso di dje”.


text:
Den bo man mi ta entregá mi spiritu : Bo ta salba mi , Señor , Dios di bèrdat ! Un felis kambio di anja pa bo , Dios bendishona bo .
Isaias.61:10
Mi ta yen di goso pa Señor , mi ta rebosá di alegria den mi Dios. El a bisti mi paňa di su yudansa na mi kurpa, El a lora mi den mantel di su salbashon . Mi ta kontentu
Salm.84:11-12
11 Señor ta un solo , un eskudo : Dios ta duna su fabor I honor. Señor no ta nenga su biennan na hende di kondukta sinsero . 12 O Señor di universo , felis ta esun ku ta konfia
Isaias 50:10
Kua di boso ta rekonosé outoridat di Señor I ta skucha su sirbidor ? E mester sa ku , maske e kana den skuridat sin niun tiki klaridat , Señor ta sosten ‘e, e por konfia riba djE Un tremendo
Prov.17:14
Kuminsá pleita ta manera traha buraku den dam ; asina ta , legumai e motibu promé ku e pleitu kuminsá . Un siman bendishona


text:
Nos invitado den e programa aki ta Sr. Frans Booi. Esaki ta e di dos programa kaminda nos a hiba entrevista ku Frans. Nos a kombersa kune kaba riba bida, infansia i hubentud pero den e programa aki nos ta bai mas profundo riba su bida.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Frans Booi (Parti 2)
Nos invitado den e programa aki ta Sr. Frans Booi. Esaki ta e di dos programa kaminda nos a hiba entrevista ku Frans. Nos a kombersa kune kaba riba bida, infansia i hubentud pero den e programa aki nos ta bai mas profundo riba su bida.


text:
Jerrycan di kerozin
E mama di Ilona tabata kumpra kerozin ku e jerrycan di heru aki. E tabata un trabou pisá. Ilona: “Mi mama tabata kòrtiku i flaku, e no por a karga 5 liter dus nan tabata yena e jerrycan na mitar.”
For di promé ku kompania di petroli Shell a establesé na Kòrsou, e habitantenan di e isla tabata importá petroli I kerozin. Esaki tabata sosodé den kanika di kerozin firkant. Awendia, tipo di kanika firkant asina ta wordu usá pa zeta di kushiná i pa zeta ku ta pone riba salada. Yu di Kòrsou a kustumbrá ku improvisashon. Hopi biaha nan tabata traha nan kasnan di e palu di e kratnan i kahanan ku tabata ser usá pa manda kaha for di Oropa pa Karibe. E blekinan di kerozin tambe tabata haña un di dos propósito. Hendenan tabata kubri nan kasnan di palu ku nan. E palu tabata dura mas largu asina.
E kantidat grandi di bleki di kerozin bashí asta a krea un fishi nobo. E blekero, e tabata usa e bleki di e kerozin pa traha tur sorto di artikulo pa kas. For di èmber te sèt kompleto di kuchú ku fòrki. I kisas e jerrycan di Ilona su mama (nos no sa sigur).


text:
protocol di deporte
-
News
Protocol Federacionnan di Aruba Aquatics Federation, Landamento
Federacion di landamento, Aruba Aquatics Federation ta presenta e protocol specifico pa nan miembronanRead More »
-
News
Protocol Federacionnan di Aruba Aquatics Federation
Federacionnan di landamento, Aruba Aquatics Federation ta presenta e protocol specifico pa nan miembronan Giants Aquatics ArubaRead More »
-
News
Protocol Federacionnan di Ciclismo
Federacionnan di Ciclismo, Aruba Wieler Bond ta presenta e protocol specifico pa nan miembronanRead More »


text:
Kralendijk- Awe ta Dia di Enfermeria. E dedikashon i pashon ku nos enfermera- i enfermeronan i dunadónan di kuido ta hasi nan trabou kuné ta atmirabel. Pa esaki nan meresé hopi apresio, pasobra na unda nos lo ta sin nos enfermera- i enfermeronan?
Un gesto amabel i un sonrisa kariñoso: esaki ta gradisimentunan chikitu ku diariamente nan ta risibí di nan pashèntnan i klientenan. Pero tin ora ta bon pa duna mas atenshon na profeshonalnan den enfermeria. Dia di Enfermeria dia 12 di mei ta e oportunidat perfekto pa tira lus na abundansia riba nan.
Di dia i anochi enfermera- i enfermeronan i dunadónan di kuido ku tur dedikashon ta trahando pa hasi otronan salú atrobe i pa duna kuido na esunnan ku mester di esaki. Kada enfermera- i enfermero durante su warda ta konfrontá sierto desafionan, ku hasiendo uso di su ekspertisio e por solushoná eksitosamente. Abo mes purba un biaha pa strukturá kuido di vários pashènt, repartí den diferente kamber i kada un ku nan propio remedinan i nesesidat di kuido. I banda di esei enfermera- i enfermeronan ta sòru tambe pa un aserkamentu personal, nan ta duna nan pashèntnan i klientenan atenshon sinsero i nan ta alerta durante henter nan warda.
Empatia
Durante un solo warda un enfermera òf enfermero por enkontrá hopi felisidat pero tambe tristesa profundo. Den kasonan asina mesora ta hasi un apelashon riba tantu e abilidat empátiko komo riba stabilidat emoshonal di e enfermera òf enfermero. Tur esaki ta solamente posibel ku hopi dedikashon, profeshonalidat i perseveransia físiko. Durante henter aña dunadónan di trabou, pashèntnan i klientenan lo mester ekspresá kon balioso nos profeshonalnan den kuido ta. Afortunadamente esaki ta sosodé si, pero ta bon pa awe un biaha mas para èkstra ketu na e enorme dedikashon ku nan ta brinda.
E último periodo difísil durante e krísis ku e vírus di corona un biaha mas a laga nos mira kon grandi nan dedikashon ta, spesialmente ora esaki ta mas nesesario ku nunka. Esaki a eksigí hopi di nos enfermera- i enfermeronan. I nos por konsiderá nos mes felis ku nan amor, motivashon i profeshonalidat!
Nos ta felisitá tur nos enfermera- i enfermeronan i dunadónan di kuido i nos ta deseá nan i tur otro empleado un plasentero Dia di Enfermeria!
Klek akinan pa mira e vídeo: https://youtu.be/y6r3FWZ3ntc


text:
E isla Aruba
E blauw riba e bandera di Aruba ta representa lama, rondonando e strea cu ta representa e isla di Aruba. E rand blanco di e strea ta simbolisa e costanan blanco di Aruba. E posicion di e strea ta simbolisa un posicion di honor pa Aruba: ariba y serca di e asta.
E color geel riba e bandera ta un referencia na e flora di Aruba, considerando cu hopi di nos flora ta florece cu e color geel. Por ehempel e kibrahacha, aloe, wanglo, brazil, bonchi di strena, tuturutu y curahao.
E pueblo di Aruba
Un otro punto di enfoke di simbolismo di e bandera di Aruba, ta su hendenan. Hopi imigrante a haci Aruba nan hogar. E cuater puntanan di e strea ta referi na esaki, mustrando den e cuater direccionnan di compas for di unda hende a bin Aruba y forma parti di e comunidad. Den e aña cu e bandera a wordo introduci oficialmente (1976) tawata tin mas cu 40 pais como origen di hende cu a bin biba na Aruba.
E strea cora y blanco tambe ta simbolisa e cariño inmenso cu e ciudadanonan tin pa Aruba.
Ademas, e blanco di e strea ta simbolisa e puresa di curazon di e habitantenan di Aruba cu ta respeta husticia, orden y libertad.
E bandera di Aruba tambe ta inclui simbolismo referiendo na habitantenan cu a habita Aruba hopi aña pasa. E color cora di e strea ta rindi homenahe na e sanger Indio cu a drama na Rooi Frances pa su libertad.
Industria
Nos bandera ta contene simbolismo relaciona cu e diferente industrianan cu e pueblo di Aruba a depende di nan.
E cuater puntanan di e strea ta referi na e camindanan maritimo y aereo cu ta wordo utilisa pa eherce actividadnan economico y industrial. Por ehempel for di unda turistanan ta bin y regresa, y demas pilarnan economico. E strea tambe ta denota e industria bieu di palo di Brazil y cochinilla.
E color geel di e strepinan ta denota varios fuente di ingreso pa Aruba. E industria kimico, petrolero, di aloe, oro y guamo, tur ta wordo simbolisa cu e color geel. E simbolismo ta bay bek mas den antaño, denotando e industria di butishi y artesania Indio di siglonan pasa. Como toke cultural e color geel tambe ta simbolisa e industria di sombre.
Geel tambe ta e color di abundancia. E largura di e strepinan ta demostra e solidez y duracion largo di e abundancia.
Autonomia
Bandera di un pais ta sirbi funcionnan tanto nacional como internacional. Localmente e ta simbolisa union di un pueblo. Un identidad comparti. Internacionalmente un bandera ta representa un pais, pues un anhelo pa ta reconoci como tal. Como un di seis isla formando parti di Antiyas Hulandes, di cual niun tawata tin su propio bandera, e anhelo di e pueblo di Aruba pa ta autonomo ta refleha den e iniciativa pa tin un propio bandera.
No solamente den e iniciativa pa tin un bandera, pero tambe den su diseño e bandera ta refleha un anhelo pa ta un pais autonomo. E strea cora cu blanco, simbolisando e isla di Aruba, ta denota e posicion liber y aparte di Aruba den lama blauw. Hunto cu e strepinan geel ta denota cu e libertad no ta significa cu Aruba ta distancia of aisla su mes for di otro pais.
E anhelo pa autonomia ta refleha den e bandera di Aruba, mientras cu tempo di e inauguracion di e bandera autonomia no tawata un realidad pa Aruba ainda. Bo por bisa cu e bandera di Aruba no solamente ta simbolisa e lucha pa mas autonomia, pero a forma parti di e lucha aki. Casi dies aña despues cu e bandera a keda introduci oficialmente, e lucha pa mas autonomia a resulta den un Status Aparte pa Aruba.


text:
POR, e Forsa Nobo, ta keda nota cu decisionnan ta keda wordo tuma na Horacio Oduber Hospital cu no ta na beneficio di e calidad di cuido na e pashentnan. Un ehempel recien ta e decision, cu por cierto a wordo tuma na ultimo momento, pa move e Intensive Care Unit (ICU) di Hospital for di e lugar central cu e tabatin pa e di 5o piso di e beddentoren nobo. Lider di POR a papia cu specialistanan y tambe personal di hospital kendenan a indica cu e decision aki ta trece funcionalidad di e Hospital nobo completo den peliger y lo por resulta te hasta fatal pa pashentnan.
Cuater aña pasa a cuminsa construi un edificio cu cama nobo y renoba e edificionan existente di HOH. Normalmente, anto sigur den caso di proyectonan di embergadura aki, tin un plan cla caba di unda tur e departamentonan di e Hospital lo bay wordo situa, prome cu e construccion tuma lugar. Esaki sinembargo no tabata e caso cu nos Hospital. Mientras cu a cuminsa caba, a lanta un comision cu representacion di management, enfermeronan y specialistanan y cu asistencia di entre otro e departamento di logistica di Academisch Medisch Centrum Amsterdam cu lo mester bin cu un plan di con pa hinca e hospital den otro. Na 2015 numa, pues cu dos aña caba di construccion tras di lomba, a logra entrega un rapport na Hunta di Directiva di HOH den cual a duna recomendacionnan a base di scenarionan cu ta tuma na cuenta entre otro factornan crucial manera accesisbilidad y distancia di cana entre departamentonan clave manera entre otro OK y röntgen. E rapport aki tabatin como punto di salida entre otro cu ICU lo keda unda e ta, den un lugar central entre e beddentoren nobo y e edificio bieuw. Tambe lo introduci un Acute Opname Afdeling (AOA) den cual pashentnan nobo cu ta drenta via Eerste Hulp lo por wordo tuma den Hospital sin cu nan mester cana dor di henter edificio. Ademas den e plan nobo no mas cu 2 pashent lo wordo ubica den cambernan di e beddentoren, cual lo ta un mehoracion grandi riba e situacion actual na unda hopi biaha te hasta tin 6 pashent riba un camber.
Na maart 2017, na un manera inespera mientras cu edificio nobo tabata casi cla caba, Hunta di Directiva a dicidi cu ICU lo bay wordo ubica den di cinco piso di e edificio nobo. Motibo pa cu esaki lo ta pasobra e ICU actual lo no ta cumpliendo cu rekisitonan cu recientemente a wordo haci mas severo. Pa drecha esaki na e lugar ideal unda ICU tabata lo tabata imposibel. Decision radical aki a wordo tuma sin haci ningun tipo di consulta cu enfermeronan of staf medico. Sinembargo POR sa cu Hunta a discuti tur esaki si cu e minister actual di Salubridad Publico, Alex Schwengle, cu di manera aki tambe ta carga responsabilidad pa e decision cu sin duda alguno lo bay tin consecuencianan negativo grandi pa e hospital nobo y su funcionamento.
Despues di a consulta cu exepertonan, Otmar Odube ta indica cu pa cuminsa, move e ICU pa e di cinco piso di e beddentoren ta elimina no menos cu 30 camber di pashent nobo. Cambernan cu tin nan certificacion di Joint Commission International (JCI), e organisacion internacional cu ta para pa siguridad di pashentnan rond mundo. Esaki riba su turno ta haci cu den edificio bieuw e cambernan ta bay ubica cuater pashent, kitando espacio pa por ehempel specialistanan por papia den tur privacidad cu nan pashent. Pero esey no ta tur cos. Cambernan den departamento di oncologia cu ta situa den edificio bieuw tambe ta bay di dos pa cuater cama, cual definitivamente ta un paso atras for di nan situacion actual. Pa motibo di riesgonan di infeccion, e aumento di cama aki tin como consecuencia cu e departamento di oncologia por wel di lubida su certificacion di JCI, cual sigur tabata un di e metanan pa cu e beddentoren nobo. Departamentonan di oncologia y hematologia tin e pashentnan mas fragil den nos Hospital. Net nan mester di acceso lihe pa ICU. Den e plan nobo, esaki no ta bay ta e caso. Finalmente e cambio aki ta haci cu mester schrap por completo e introduccion di AOA! Pues situacion na Eerste Hulp ta keda mesun cos cu tin actualmente y riba cual tin hopi critica. Di otro banda, Hunta di Directiva di HOH si ta move nan oficinanan pa e edificio nobo den cambernan ultramoderno cu no a wordo traha pa nan pero pa acomoda pashent…
Den e floorplan descabeya aki, reanimacion di pashent ta bay ta mas dificil pasobra e reanimatie-team lo bay mester move pashent dor di dos liftblok pa por yega na e area di reanimacion den edificio bieuw. Si mester crusa di edificio pa edificio, esaki ta bay por solamente via un gang cu un hanchura di apenas 1,60 meter. Dos cama no ta fit banda di otro eyden. Cu of sin spoed, pashent lo mester warda pa e otro cama sali for di e gang prome cu por drenta. Den e se-up nobo, un di e dos liftnan nobo di e beddentoren lo bay wordo uza exclusivamente pa ICU. Esaki ta bay haci cu enfermeronan, staf medico y pashentnan lo bay mester warda dobbel mas largo pa por move di piso pa piso. Esaki riba su mes caba por ta peligroso pa pashent.
E inversion enorme di alrededor di 240 miyon florin pa renoba Horacio Oduber Hospital tabatin como meta cu Aruba su hospital mester bira ‘future proof’, y cla pa funcional optimalmente pa e proximo 50 pa 75 aña. Pero awo caba cu apenas e beddentoren nobo ta cla, por bisa cu pa motibo di decisonnan decabeya nos Hospital lo ni por cumpli cu rekisitonan basico. Es mas, pa e proximo decadananpueblo di Aruba ta bay paga pa un Hospital nobo cu ta bay funciona pio cu e Hospital cu nos tin awo. Mientras tanto Corsou si ta bay haya un Hospital cu un floorplan y diseño funcional. Otmar Oduber y piPOR kier sa con por ta posibel cu un Hunta di Directiva y un minister por tuma decisionnan pa cambia plan asina sin consulta enfermeronan, staf, of te hasta Parlamento.


text:
Cuatro atleta a mira accion
Daniel, Jordy, Patrick y Mikel a competi awe na Barranquilla
Competencia di natacion a continua awe mainta den e Compleho Acuatico Eduardo Movilla. Cuatro atleta a mira accion awe, Daniel Jacobs, Jordy Groters, Patrick Groters y como tambe Mikel Schreuders.
Daniel a pasa pa final B di 400m liber cu un tempo di 4:05.42. Patrick tambe a logra un lugar den final B di 200m lomba cu un tempo di 2:09.85.
Jordy y Mikel ambos a pasa pa final A den 50m pecho cu tempo di 28.54 sec y 28.73 sec respectivamente. E tempo aki ta un record personal pa Mikel Schreuders.


text:
Investigashon duna pèrmit, supervishon i mantenshon (VTH) na Hulanda Karibense
Sekretario di Estado di Infrastruktura i Maneho di Awa a pidi Inspectie Leefomgeving en Transport (ILT, inspekshon di ambiente di biba i transporte) na òktober 2022 pa ehekutá un investigashon i hasi rekomendashon pa un sistema pa duna pèrmit, mantenshon i supervishon (VTH) ku ta funshoná bon na Boneiru, Sint Eustatius i Saba.
Un tim di proyekto di ILT i LVN (Agrikultura, Naturalesa i Kalidat di Kuminda) ta ehekutá e investigashon. Fin di novèmber i medio yanüari e tim di proyekto ta bini Boneiru pa kòmbersashon i investigashon di fail. Gezaghèber di Boneiru tambe a pidi Sekretario di Estado pa hasi uso di ekspertisio di ILT pa komplementá trayekto di mehorashon denter di Entidat Públiko Boneiru (OLB) ku ya a kuminsá. Na febrüari i mart 2023 e tim ta bishitá Sint Eustatius i Saba.
Lo duna un bista di e situashon durante e periodo 2020 te ku 2022 i lo antisipá riba legislashon ku ta drenta na vigor otro aña. E legislashon tokante konstrukshon i medioambiente (Wet Vrom BES, Lei di bibienda públiko, planifikashon urbano i maneho di medioambiente BES) i e lei pa protekshon di naturalesa (Wet grondslagen natuurbeheer- en bescherming, Lei di base di mantenshon di naturalesa i protekshon) ta forma e kuadro di evaluashon di e investigashonnan aki.
E tim ta duna un bista di kiko ta bai bon, kiko ta bai ménos bon i kiko posiblemente ta nesesario pa kumpli ku e legislashon nobo. Lo inkluí e konklushonnan i rekomendashonnan ku ta surgi for di esaki den un rapòrt ku lo ofresé na Sekretario di Estado, Kolegio Ehekutivo, Komisario di Gobièrnu Sentral i Konseho Insular.


text:
Frans Ponson di Comerciantenan Uni Aruba ta duna conseho pa asina cu Gobierno sinta, nan mester reuni cu tur gremio comercial, despues di haci un inventarisacion di e situacion di Aruba.
E importancia pa mira con pa accelera e procesonan pa Aruba bira mas atractivo pa inversionistanan. “Ta normal cu un pais tin debe. Pero e topico di ultimo añanan ta cu e debe di Aruba ta sigui crece. E debenan a bay for di control y combina cu pandemia mester a haci un debe grandi cu Hulanda. E debe ta un topico serio y nos ta spera cu cualkier gobierno cu bini lo tuma e asunto aki tambe na serio.”
Pa hopi aña a scucha e papiamento riba bahamento di debe, pero ningun gobierno a yega na mishi cu e tema. A yega momento pa bay traha seriamente riba e tema aki.
Segun Ponson, gobierno mester sali y pone un maximo di e aparato gubernamental. Mester haci un analisis di cuanto empleado mester ta publico. “Gobierno mester sali bisa tanto ambtenaar e aparato por tin. Despues analisa cada departamento riba nan necesidad.”
Gobierno mester ta mas transparente cu tur nan informacionnan, di kico nan ta haci, cuanto hende nan a tuma na trabou y pakico. Con grandi e aparato gubernamental tin mester ta informacion publico.
Banda di e asunto di finanza publico, diversificacion di economia ta importante. Pa esaki mester percura pa trece inversionistanan nobo pa Aruba, drecha e leynan fiscal, haci analisis di regulacionnan di Banco Central.
“E no por ta un traba pa un inversionista habri un cuenta bancario na Aruba. Regulacion ta bon, pero e no mester stroba inversionistanan pa inverti na Aruba,” Ponson a bisa ta cosnan cu nan kier discuti cu e gobierno nobo.
E ta importante pa kita tur redtape den procesonan gubernamental cu aworaki ta un obstaculo pa inversionistanan. Ta imposibel cu un permiso ta dura un pa dos aña prome cu logra haya esaki den man.
Comerciantenan Uni di Aruba tin hopi di e experiencianan menos bon cu den algun minuut por señala esakinan na Gobierno. “Mester sinta pa hunto drecha e economia di Aruba. Gremionan no ta contra economia di Aruba,” Ponson a bisa.
E organisacion ta enfatisa cu hunto mester traha pa e pais. Pa hopi tempo caba a papia di digitalisacion y nunca a haci. Awo cu e pandemia, diripiente cierto procesonan por a wordo digitalisa hopi lihe.


text:
Un temblor di mangitud 6.9 a pasa 2:27am ora local, 200km di east Gisborne, Nueva Zeladia, segun e Servicio Geologico di Merca (USGS). A emiti un menasa di tsunami for di Centro di Alerta di Tsunami di Pacifico cu ta indica cu un tsunami por genera y por menasa e pais.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Medioambiente
Temblor di magnitud 6,9 ta sacudi Isla Nort de Nueva Zelandia; tin menasa de tsunami
04/03/202104/03/2021


text: Yamada pa heredero di difunto Sr. Antonio van der Linde, kende a nace 13 di Juni 1888 na Aruba y cu a fayese dia 23 di Maart 1954 na Aruba. (‘Sr. A. van der Linde’). Pa motibo di (un oferta di) benta di e propiedad localiza na Savaneta 258 na Aruba registra como huurgrond, bou di nr. 2.166, originalmente cu un grandura di 986m2, y cu un cas traha riba dje (‘Propiedad’), cu ta pertenece na e herederonan di Sr. A. van der Linde, tur e personanan cu ta heredero di Sr. A. van der Linde of cu den nan opinion ta considera nan mes ta co-propietario di e propiedad, ta wordo pidi pa contacta abogado señora mr. D. Carolina Lopez Paz na e bufete di abogado De Cuba Wever Attorneys at Law localiza na Caya Ernesto O. Petronia 62, Oranjestad, Aruba, mas pronto cu ta posibel, den caso cu ainda nan no a ser contacta door di dje of ainda no a tuma contacto cune. Ta wordo pidi pa trece un identificacion valido.


text:
Conforme e Decreto Nacional di dia 13 di juli 2022, entrante 1 di oktober proximo e lista positivo di remedinan cubri pa AZV ta conoce cambio. Kico ta bay cambia y con e asegurado por prepara pa e cambio?
Con e asegurado por prepara su mes pa e cambio?
Bo por busca e nomber di bo remedi riba e lista di remedi via www.azv.aw pa haya sa si bo remedi ta keda cubri of no. Tur remedi menciona den color blauw / bloke blauw ta cubri y tur remedi menciona den color cora / bloke cora no ta cubri.
Tambe lo bo haya informacion tocante e remedinan cu awor ta cay bou di criterio. Esakinan ta den color berde (bloke berde) den e lista di remedi.
Corda cu un remedi categoria “OTC” no mester wordo receta via receta di dokter. Es decir bo dokter por menciona bo e nomber di e remedi y abo por scirbi esaki pa ora bo yega botica bo busca esaki riba reki. Of por puntra pa nan mustrabo unda bo ta haya esaki riba reki.
Otro opcion ta pa percura pa bo hiba un kladblok chikito na consulta di dokter y bo mes scribi e nombernan di remedi categoria “OTC”.
Of bo mes type e nomber di e remedi “OTC” den bo celular. Asina semper bo tin’e cu bo.
Unda por yama si tin pregunta?
Servicio telefonico ta di dialuna pa diabierna for di 7:30am-4:00pm.
Por yama AZV na e number general 5279900.
Of bo por comunica (yamada of whatsapp) cu e numbernan cu AZV a habri specialmente pa duna informacion tocante e cobertura di remedi, esta numbernan 5925311-5925355-5925399.
Ban reforma pa garantisa
Cu e cambionan riba e lista di remedi cubri pa AZV, un esfuerso ta keda haci pa trece reforma den AZV pa asina garantisa cu den futuro AZV por keda brinda su aseguradonan cuido medico accesibel, di calidad y pagabel.


text:
E pesadiya den e industria di petroleo ta sigui empeora. Awo ta enfrenta e prijs di mas abao di petroleo for di e prome mandato di e presidente George W. Bush. E intensificacion di e temornan di recesion a haci cu e prijsnan di petroleo na Merca a cay cu un asombroso 24% diaranson na $20.37 pa bari. Esey ta e nivel mas abao desde februari 2002.
E bentanan a aumenta durante henter dia, cu un 9% di perdida mainta mas cu duplicando parti atardi. E aceleracion ta refleha un comprension creciente di cuanto e brote di coronavirus ta afectando na e economia mundial.
E benta ta impulsa pa un combinacion aplastante di exceso di oferta y disminucion di e demanda. Y e ta dunando un golpi duro na e industria petrolero cu un tempo tabata den su gloria na Merca. E pandemia di Coronavirus a provoca e collapse di biahenan mundial, comiendo e sed insaciabel di petroleo di mundo, cu ta impulsa e economia. Buelonan inumerabel a wordo cancela. E industria di crucero ta tranca. Careteranan ta bashi y hopi fabrica ta scur.
Na e mesun momento, Rusia y Saudi Arabia a eligi un momento teribel pa aleha di e rolnan como stabilisadoran di prijs. Rusia a nenga di reduci e produccion den un intento pa hoga e productonan refina di costo halto di Merca den e lama di crudo barata. Saudi Arabia a responde recortando prijs y aumento di produccion, exactamente lo contrario di loke mester pa ekilibra e mercado.
“Cada dia parce di tin otro trampa bao di e prijsnan di petroleo,” Louise Dickson, analista di Rystad Energy, a skirbi den un comentario manda via email. “Loke nos ta mirando aki ta esencialmente e ekivalente di e bom atomico riba e mercado petrolero”. E demanda ta colapsando na un ritmo vertiginoso
Cu e restriccionnan di biahe y cuarentenanan acelera, analistanan di energia ta luchando pa rebaha nan pronosticonan di demanda di petroleo. Goldman Sachs awo ta spera cu e demanda di petroleo na 2020 reduci na 1.1 miyon di bari pa dia, yegando na un minimo na maart, ora cu e demanda por cay na 8 miyon di bari.
Rystad Energy ta ainda mas pesimista, ya cu ta exigi un caida di 2.8 miyon di bari pa dia na 2020. Esey ta cuater biaha mas cu e yamado anterior di e empresa di energia pa un caida di solamente 600 mil bari pa dia. Ta probabel cu solamente e demanda di april ta cay den un piek na 11 miyon di bari pa dia, Rystad a bisa.
Combustibel pa avion ta e problema mas grandi, ya cu e aerolineanan rond mundo ta descarta buelo y ta staciona avionnan debi na restriccionnan di biahe. Trafico aereo comercial global lo disminui den aproximadamente un 20% e aña aki, Rystad a preduci. Den e contexto sombrio aki, analistanan ta adverti cu ta probabel cu lo bin mas benta den e buraco petrolero.
Goldman Sachs a adverti diamars anochi di un “caida inevitabel” den e prijsnan di petroleo di Merca rond di $20 pa bari durante e di dos trimester. Esey ta hopi abao di e pronostico previo di e banco di Wall Street pa $29 di petroleo. Un di e problemanan ta cu awo tin asina tanto petroleo rond mundo cu lo ta dificil haya un luga pa pa warda tur.
“Nos a kere cu e velocidad di e proximo construccionnan di inventario sigur lo supera e capacidad di yena e almacenamento,” Damien Courvalin, hefe di investigacion di energia di Goldman Sachs a skirbi den un nota na clientenan.
Bon noticia: gasolin barata. Mal noticia: kiebronan inminente!
E colapso petrolero por proporciona un poco di bon noticia na e consumidornan sacudi pa e crisis di Coronavirus. E prijs promedio nacional di gasolin a reduci na $2.22, segun AAA. Esey ta menos cu $2.44 un luna pasa. Dos tercer parti di tur e estadonan di Merca ta mira caida di prijs di dos digito durante siman, AAA a bisa.
Sinembargo, hopi chauffeur ni sikiera lo por probecha di e prijsnan barata na stacionnan di gasolin, debi na e restriccionnan di biahe y e rekisitonan pa traha for di cas. Esey ta pone den duda cuanto realmente e consumidornan lo beneficia di e colapso petrolero.
Loke ta hopi mas sigur ta e dolor cu e caida di e crudo den e industria di petroleo di Merca lo causa. E companianan principal di petroleo, incluyendo Chevron y ExxonMobil a adverti riba e gasto y recortenan di costo. Occidental Petroleum a reduci nan dividendo den un 86%. Y hopi compania petrolero mas chikito cu tin hopi debe lo haya nan mes obliga na kita trahadonan for di trabao y considera na declara nan mes den bancarota!


text:
Diskubrí nos portofolio
Eksplorá nos variedat di aparato ku ta keinta tabako
Nobo
IQOS ORIGINALS DUO nobo
IQOS ORIGINALS DUO ta eksperensia konfiabel di tabako keintá, nos variedat klásiko, amplio i konfiabel ta ofresé un alternativa satisfatorio di huma. Disfruta di e smak real di tabako , sin huma i sin shinishi.
Stek di tabako i asesorio
Kompará aparatoDiskubrí e miho eskoho pabo
IQOS ORIGINALS DUO
Nos produkto estelar, den un formato di 2 pida, bunita i plasentero.
IQOS ORIGINALS ONE
Kompakto, mas ku 20 uso si ta kompletamente kargá


text:
ORANJESTAD,Aruba
Coleta Zschuschen no ta un persona desconoci den nos comunidad. E dama tabata na cas na momento cu e surgi un accidente dilanti di su cas y cu su auto para dilanti di su cas tambe a sufri daño. E dama ta haci un apelacion na comunidad di Aruba, prinsipalmente nos hobenan cu tin rijbewijs pa ta mas consiente den trafico y no ta tur caminda por pasa auto y no ta tur ora por pasa un auto. Segun coleta e tambe a sufri daño mirando su auto nobo cu e la caba di cumpra no lo por core por lo pronto y cu awor e lo mester bay pensa un otro formula pa atende cu su trabaonan diario. Segun coleta un persona cu ta comete un accidente no ta solamente su persona e ta hinca den situacion dificil , pero e otro partidonan tambe den e caso aki su persona cu awor lo mester bay hiba su auto nobo drecha. Pesey mes e suplica ta pa ta mas consiente den trafico.